Fasa-Fasa Sejarah Baitulmaqdis Dari Sumber Yahudi Bahagian I

IRON AGE II (1000 SM-528 SM).

1. Jika kita berundur kembali meneliti sejarah awal kelahiran kerajaan Yahudi yang pertama di dunia mengikut kepercayaan dari kitab-kitab agama Yahudi, kita akan menemui nama Raja David membeli sebidang tanah daripada seseorang untuk membangunkan sebuah tempat suci. Tetapi impiannya ini tidak kesampaian apabila kematian lebih cepat menjemputnya. Warisnya yang sah, Raja Solomon yang telah mewarisi kerajaan ayahnya yang paling besar dan kaya pada masa itu terus menggerakkan kerja-kerja pembangunan menyiapkan bangunan yang bakal menjadi tempat ibadah suci penganut kaum Yahudi.

Akhirnya pada akhir abad ke-10 SM bangunan ini siap sepenuhnya.

2. Mengikut catatan dari sumber Tanakh, iaitu sebuah kitab kuno berbahasa Hebrew yang memuatkan teks-teks Yahudi, Raja Solomon memulai pembinaan Bait Suci ini dalam sekitar tahun 966 SM dan berakhirnya pengukuhan bangunan ini pada tahun kesebelas pemerintahannya iaitu sekitar 960 SM.

3. Orang yang bertanggungjawab dalam membina dan menyediakan bahan binaan pembangunan Bait Suci ini adalah pemerintah kedua dari Tyre iaitu Dinasti Abibaal, Raja Hiram I (980 SM-947 SM).

Mengikut rujukan daripada perhitungan para arkeologi dan ilmuwan, bangunan ini selebar 90 kaki, sepanjang 180 kaki dan setinggi 50 kaki.

4. Bait Suci yang diyakini sebagai ‘The First Temple’ ini digunakan sebagai tempat ibadah atau ritual korban yang dikenali sebagai Karbanot atau Qof-Resh-Bet. Ritual korban yang ini hanya khusus dilakukan oleh pendetanya, Kohanim di kuil ini sahaja, hanya di Bait Suci. Selalunya korban ini dilakukan seseorang untuk merapatkan dirinya pada Tuhan. Bahan korban terdiri daripada haiwan ternakan sahaja ataupun hidangan makanan.

5. Kehancuran pertama Bait Suci ini adalah pada zaman pemerintahan raja Babylonia, Nebuchadnezzar II atau Bukhtrashah yang menakluk tanah Jerusalem pada musim panas dalam sekitar tahun 586 SM. Penaklukannya ini meranapkan kerajaan Yahudi buat selama-lamanya dan membuka peluang kepada Raja Nebuchadnezzar II merampas segala harta benda yang terdapat di Bait Suci dan sekitar kerajaan Yahudi Jerusalem ini.

6. Dalam peristiwa penaklukan Jerusalem tahun 586 SM inilah, Raja Nebuchadnezzar II disyaki termasuk dalam senarai membawa peti suci yang diyakini menyimpan tiga harta suci bangsa Yahudi, iaitu Tabut Perjanjian atau Ark of Covenant.

Dalam kes ini juga, tercatat dalam kitab Hebrew lama, Firaun Shoshenq I dikatakan memiliki khazanah ini kerana baginda pernah menyerang tanah Jerusalem sebelumnya.

7. Kembali semula kepada tajuk asal, setelah kejatuhan kerajaan Yahudi dan kehancuran Bait Suci Solomon ini, nasib bangsa Yahudi dilumuri darah. Ada yang dibunuh bahkan dihalau keluar dari Jerusalem oleh Raja Nebuchadnezzar II.

Nota: Sebenarnya tahun yang tepat serangan Raja Nebuchadnezzar II tidak dikenalpasti secara sebenar-benarnya kerana ada juga pertikaian diantara ilmuwan dalam isu ini diantaranya ada yang mengatakan peristiwa ini terjadi dalam tahun 587 SM, 607 SM atau tahunnya tidak boleh dihitung terus kerana keraguan catatan-catatan kronologi yang samar-samar kerana tiadanya maklumat tersebut.

PERSIAN PERIOD (539 SM- 322 SM).

8. Jerusalem tetap berada di bawah penguasaan kerajaan Babylonia sehinggalah berpuluh tahun lamanya berlalu, datanglah pula seorang penguasa baharu empayar Achaemenid dari tanah Persia, Cyrus the Great pada tahun 539 SM. Wilayah Jerusalem automatik bertukar pemerintahan setelah raja terakhir kerajaan Babylonia, Nabonidus, dikalahkan dalam Perang Opis (September 539 SM).

9. Dikisahkan dalam kitab Hebrew lama, Cyrus the Great memanggil kembali para pengungsi Yahudi yang dihalau keluar pada saat penaklukan Jerusalem 586 SM, untuk menempati semula kawasan ini dan baginda turut menghulurkan bantuan kewangan untuk pembinaan semula Bait Suci yang telah menyembah bumi sekian lama.

Seramai 50,000 orang pulang ke ‘kampung halaman’ semula. Peristiwa ini di dalam kitab Hebrew dikenali sebagai ‘Return to Zion’.

10. Pembinaan semula kawasan Jerusalem bermula dari tapak Bait Suci pada zaman Cyrus the Great dan terus menerus sehinggalah kematiannya lalu usaha ini diteruskan oleh pemerintah Achaemenid seterusnya, Darius the Great. Akhirnya, siap sepenuhnya pembangunan semula Bait Suci ini pada tahun keenam pemerintahan baginda. Bait Suci ini pula dikenali sebagai ‘The Second Temple’. Di dalam Bait Suci Kedua inilah ditempatkan barang-barang suci ibadah mereka iaitu Menorah dan The Table of Showbread (ritual untuk Tuhan HaShem).

11. Mengikut sumber para rabbi Yahudi, Bait Suci Kedua ini berdiri dengan teguhnya selama 420 tahun lamanya.

Zaman pun berubah seiring pertukaran kekuasaan di atas peta dunia.

HELLENISTIC PERIOD (332 SM-141 SM).

12. Alexander the Great, penguasa dari Macedonia menguasai Jerusalem pada tahun 332 SM ketika era Hellenistik. Setelah kematian Alexander the Great maka Ptolemy I Soter (Firaun Pertama Kerajaan Ptolemaic Mesir) mengambil alih kawasan Jerusalem. Bait Suci masih dalam keadaan selamat.

13. Keamanan Bait Suci ini tidak bertahan lama apabila pada tahun 200 SM, seteru kuat Kerajaan Ptolemaic iaitu Kerajaan Seleucid di bawah pimpinan Raja Antiochus III the Great mengambil alih Jerusalem.

14. Bait Suci ini dijarah buat kali kedua dan segala kegiatan agamanya terhenti. Kemuncak pemberontakan orang Yahudi di Jerusalem terjadi setelah Raja Antiochus IV Epiphanes membina sebuah tempat penyembahan hormat untuk Dewa Zeus, kerana baginda menganut agama Greek Kuno yang menyembah 12 Dewa Olympia dan memerintahkan supaya haiwan yang ditetapkan untuk dikorbankan di Bait Suci adalah babi.

15. Pemberontakan terhadap kerajaan Seleucid yang didalangi pasukan pemberontak Maccabean akhirnya berjaya. Pasukan pemberontak Maccabean mengalahkan pasukan tentera Seleucid dalam 7 kali pertempuran (167 SM-160 SM).

HASMONEAN PERIOD (141 SM- 37 SM).

16. 141 SM, kerajaan Seleucid melepaskan Jerusalem dan dinasti Hasmonean yang menjadikan agama anutan bangsa Yahudi sebagai agama utamanya negaranya mengambil alih Jerusalem.

17. Konflik diantara dua beradik keluarga diraja Hasmonean, Aristobulus II dan Hyrcanus II berebut takhta. Kemenangan berpihak kepada Hyrcanus II setelah beliau mendapatkan bantuan ketenteraan daripada raja kerajaan Nabatean (sekarang Petra), Aretas III dan mengambil alih Jerusalem.

18. Jeneral empayar Rom, Pompey the Great, yang pada waktu itu sedang menghadapi pertempuran di Syria dengan pasukan Armenia mengambil kesempatan ini untuk merebut kembali Jerusalem daripada medan laga politik keluarga diraja Hasmonean.

19. 63 SM, Jeneral Pompey mengepung dan mengambil alih Jerusalem. Bait Suci tidak diganggu mahupun dijarah oleh pasukan Jeneral Pompey.

Jerusalem dimasukkan ke dalam kawasan jajahan empayar Rom.

Bermula dari sini, saya hanya akan ringkaskan sahaja kronologinya.

HERODIAN PERIOD (37 SM-70 M).

20. 37 SM, raja boneka empayar Rom, Herod I dari kerajaan Herodian melakukan perbaikan semula ke atas Bait Suci Kedua.

21. 30 M, Jesus disalib oleh tentera Rom di Jerusalem.

22. 66 M, Gessius Florus, gabenor Rom di Judea, yang amat membenci bangsa Yahudi melakukan tindakan pengecut pertamanya dengan merampas segala barangan perak di dalam Bait Suci. Menghantar 6,000 pasukan ke Jerusalem dan membunuh 3,600 orang penduduk kota. Kemarahan bangsa Yahudi memuncak dengan terbitnya pemberontakan yang bakal menghidupkan api peperangan Rom-Yahudi Pertama.

ROMAN PERIOD (70 M-324 M).

23. 70 M, Maharaja Rom Nero menghantar Legion (bala tentera Rom) di bawah pimpinan Titus Flavius, mengepung kota Jerusalem setelah kegagalan pasukan pertama yang dipimpin oleh gabenornya, Cestius Cellus yang mengorban sebanyak 6 ribu orang tentera selama 6 bulan pengepungan tanpa hasil.

24. Titus berjaya menakluk kota Jerusalem dan memadamkan segala pemberontakan yang masih ada. Titus ingin menukarkan Bait Suci itu kepada sebuah tempat suci yang menyembah Tuhan Jupiter, tetapi salah seorang tenteranya yang ekstremis membenci Yahudi terus membakar Bait Suci Kedua ini sehingga hancur dimamah api lalu rebah ke muka bumi.

Kehancuran kali kedua Bait Suci. Penduduk Yahudi Jerusalem majoritinya dibantai tanpa belas ihsan. Bangsa Yahudi yang masih terselamat melarikan diri ke kota-kota berdekatan, sehingga bangsa-bangsa ini tersebar secara meluas.

25. 135 M, Maharaja Rom ke-14, Hadrian mengusulkan cadangan untuk membaiki kerosakan kota Jerusalem dan Bait Suci sebagai hadiah kepada bangsa Yahudi. Tetapi usulan ini dibatalkan, Bait Suci hanya tinggal kenangan, menjadi tapak binaan tanpa bangunan kerana takut akan terjadinya lagi pemberontakan bangsa Yahudi. Maharaja Hadrian hanya memilih membaiki dan membangunkan kembali Jerusalem sebagai kota koloninya di dan juga memerintahkan pembinaan kuil menyembah Dewa Jupiter.

Jerusalem tetap menjadi salah satu kota di bawah jajahan empayar Rom dan tapak Bait Suci dilaporkan hanya menjadi sebagai tempat terbiar mahupun tempat pembuangan sampah. Perubahan kuasa kembali berubah.

ROM-BYZANTINE PERIOD (324 M – 638 M).

26. 614 M, pasukan empayar Parsi Sasan menakluk Jerusalem susulan ekspedisi perebutan kuasa dalam Perang Rom Byzantine-Parsi (602 M-628 M).

Kisah menang-kalah diantara pasukan Rom Byzantine dan pasukan Parsi dalam episod perang ini dinyatakan Allah swt di dalam surah ar-Rum ayat 1 sehingga 5.

27. 629 M, pasukan Rom Byzantine mengambil alih semula kota Jerusalem daripada empayar Persia.

Bait Suci Yahudi masih dalam keadaan biasa pada zaman pemerintahan Rom Byzantine. Tiada pembangunan kembali mahupun perbaikian ke atasnya.

Daripada fasa ini, kita dapat melihat, bukan hanya sekali sahaja Jerusalem diserang dan dipertahankan oleh pelbagai pihak, tetapi ianya sentiasa bergolek ke atas ke bawah, berkonflik tanpa henti serta ianya selalu disiram dengan limpahan darah para manusia.

Jikalau konflik ini sudah mula berlaku sebelum kedatangan agama Islam yang dibawa oleh Muhammad Rasulullah saw, bagaimana saya mahu menjelaskan akibat yang sudah kita lihat dari zaman dahulu? Benarkah umat Islam sahaja yang dituduh kejam dalam konflik berdarah ini?


Betulkah Ahli Keluarga Rockefeller Ni Kena Makan Kanibal?

Populariti Keluarga Rockefeller berputik susulan kejayaan John D. Rockefeller dalam perniagaan penapisan minyak. Beliau meninggalkan pengaruh luar biasa dalam industri petroliam, tidak lupa juga pada macam-macam inovasi teknologi yang diimarahkan.

Pada zaman kemuncak, John D. Rockefeller dianggarkan mempunyai harta sebanyak AS$300 bilion. Turun temurunnya boleh tahan berjaya juga. Cucunya Nelson Rockefeller menjadi Naib Presiden Amerika Syarikat, dan membentuk kerajaan bersama Presiden Gerald Ford.

Nelson pula mempunyai tujuh orang anak. Dan anak kelimanya Michael sampai hari ini hilang tanpa ditemui.

Minat Membuak-buak

Michael Rockefeller mendapat Ijazah Sarjana Muda dalam bab Sejarah dan Ekonomi daripada Universiti Harvard. Kemudian beliau menumpahkan bakti sebagai anggota tentera sebelum menyertai ekspedisi ethnologi di Indonesia.

Kira Michael sangat suka menjelajah sana sini untuk mengenali suku-suku pribumi luar Amerika. Memang ramai orang Amerika begini. Mereka adalah golongan yang tidak bermentaliti “Amerika adalah segala-galanya. Dan satu dunia kena pandai cakap Inggeris.”

Minat ini malangnya mengundang padah besar terhadap Michael. Pada 17 November 1961, beliau menaiki sebuah sampan panjang bersama pakar antropologi Rene Wassing. Ikut kiraan, kanu ini berada enam kilometer daripada pesisiran pantai apabila sampan tersebut tiba-tiba terbalik. Dua hari mereka berpaut pada sampan ini… sebelum Michael memberitahu Rene yang beliau akan cuba berenang ke pesisiran.

Tinggallah Rene seorang diri sampai esok hari apabila tibanya pasukan penyelamat. Disangka pasukan ini bergegas ke lokasi mereka selepas diberitahu Michael. Rupa-rupanya tidak. Michael tidak sampai persisiran langsung.

Spekulasi Menggila-gila

Dengar saja seorang Rockefeller hilang di Indonesia, memang bergegarlah media Barat. Zaman 1961 memang zaman media cetak. Hampir setiap syarikat akhbar bercerita tentang kes kehilangan Michael. Macam biasa, liputan-liputan ini mendatangkan banyak spekulasi kononnya Michael dibaham jerung atau buaya tembaga. Itu tidak apa lagi. Tiba-tiba datang dakwaan Michael menjadi mangsa pancungan pemburu kepala (headhunter) dan kanibal.

Memang pada masa itu, pemburu kepala dan kanibal ada di sekitar kawasan kaum Asmat (the Asmat people). Cerita begini menjadi sensasi betul. Rockefeller dimakan pribumi Indonesia. Faham-faham sajalah masa itu – asal libatkan Asia Tenggara saja, mesti ada unsur-unsur “ketidaktamadunan”. Tetapi sejauh manakah kebenaran di sebalik tuduhan rambang ini?

Siasatan Lapan Tahun Kemudian

Seorang juruberita bernama Milt Machlin pergi mencari kaum Asmat untuk menyiasat kehilangan Michael Rockefeller (Hoffman, 2014). Siasatan Machlin menutup cerita yang kononnya Michael masih hidup bersama “orang-orang hutan”. Akan tetapi, beliau menutup siasatan dengan dakwaan yang Michael memang dibunuh.

Kenapa Michael dibunuh? Sebab waktu itu pihak Belanda membunuh beberapa ketua suku di kampung berdekatan. Jadi mereka menuduh balik kononnya suku-suku tempatan membalas darah dengan “darah seorang kulit putih” (McNearney, 2021). Dengan erti kata lain, sensasi berita Michael berdiri di atas pentas “kemungkinan”. Mungkin itu. Mungkin ini. Atau dalam bahasa mudah, fitnah bukan main melampau kerana tiada bukti kukuh.

Siasatan Penutup

Pada tahun 1979, 18 tahun selepas kehilangan, penulis Paul Toohey membuat dakwaan terhadap ibu Michael. Katanya si ibu ada upah penyiasat peribadi untuk cuba selesaikan misteri gila ini. Dan penyiasat tersebut berjaya mendapatkan tiga tengkorak. Menurut ketua tempatan, tiga tengkorak ini adalah daripada lelaki kulit putih yang dibunuh suku terbabit. Dan si ibu yakin salah satu adalah Michael.

Sama ada betul atau tidak, perkara tersebut didiamkan. Tetapi berbalik pada persoalan asal: apakah Michael dimakan kaum Asmat? Persoalan ini dijaja antara mulut tanpa sebarang bukti. Mungkin kerana namanya Rockefeller itu yang disiasat habis. Kalau nama Zabedah, silap-silap dilupakan buat selamanya.

RUJUKAN:

Hoffman, C. (2014). What really happened to Michael Rockefeller? The Smithsonian Magazine.

McNearney, A. (2021, Jun 19). Rockefeller heir Michael Rockefeller disappeared in 1961. Some believe he drowned. Others say he was eaten by cannibals. The truth may be more complex and mysterious. The Daily Beast.


Siri Bedah Konspirasi: Benarkah Yahudi Menguasai Dunia?

Kita selalu dimomokkan dengan cerita Yahudi telah menguasai dunia melalui sistem perbankan dan kewangan. Dikatakan ahli kewangan Yahudi bukan sahaja berjaya menjerat semua negara melalui hutang, malah semua bank pusat di dunia ini telah pun dikawal oleh keluarga Yahudi yang bernama Rothschild. Untuk membuat cerita kelihatan lebih menarik dan meletup, nama Yahudi turut dipautkan dengan Freemason dan Illuminati.

Seperti yang dijangkakan, artikel pertama Siri Bedah Konspirasi telah mencetuskan banyak reaksi “knee-jerk”. Perdebatan hujah lawan hujah yang diharapkan tidak berlaku, sebaliknya digantikan dengan serangan peribadi, malah takfir. Maka benarlah kata-kata Imam Syafie rahimahullah tentang betapa sukarnya berdebat dengan orang jahil yang tidak mengenali landasan ilmu”. Terserlah kualiti intelektual pendukung teori konspirasi.

Kaedah yang digunakan oleh penulis tidaklah serumit mana, ia cuma kaedah sorotan karya (literature review) yang paling asas. Tinjauan ke atas karya-karya lepas dibuat untuk melihat bilakah dan bagaimanakah teori-teori konspirasi muncul dan berkembang, siapakah dan apakah motif di sebalik setiap dakwaan. Hasil tinjauan menunjukkan kebanyakan dakwaan teori konspirasi bersifat spekulasi dan diselubungi dengan agenda politik semasa.

Tanpa kaedah sorotan karya, maka sebilangan daripada umat kita telah menerima teori konspirasi secara bulat-bulat.

Teori hubungan Freemason dan Yahudi adalah lemah kerana terdapat lompong atau jurang (weak link). Dalam artikel pertama, kita dapat lihat Barruel dan Robison merupakan orang-orang pertama yang mengaitkan Freemason/Illuminati dengan konspirasi politik, Namum begitu, mereka tidak menyebut pasal keterlibatan Yahudi dalam konspirasi.

Ada pembaca yang memberikan contoh penyangkal membuktikan bahawa Freemason sememangnya sebuah pertubuhan Yahudi, seperti berikut:

• “The spirit of Freemasonry is the spirit of Judaism in its most fundamental beliefs; it is its ideas, its language, it is mostly its organization, the hopes which enlighten and support Israel. It’s crowning will be that wonderful prayer house of which Jerusalem will be the triumphal centre and symbol.” La Verite Israelite, 1861, IV, halaman 74;

• “Each Lodge is and must be a symbol of the Jewish temple; each Master in the Chair, a representative of the Jewish King; and every Mason a personification of the Jewish workman.” An Encyclopedia Of Freemasonry, 1906;

• “We cannot help but greet socialism (Marxism – Communism) as an excellent comrade of Freemasonry for ennobling mankind, for helping to further human welfare. Socialism and Freemasonry, together with Communism are sprung from the same source.” Latomia, Vol. 12, 1849, halaman 237.

Cuba lihat, sumber yang paling awal pun bertarikh 1849. Malah dalam titah (“firman”) Khalifah Sultan Mahmud I bertahun 1748 mengenai pengharaman Freemason, unsur-unsur Yahudi tidak disebut sebagai sebab ia diharamkan. Freemason diharamkan atas sebab penyebaran konsep ketuhanan ateis dan naturalis yang bercanggah dengan akidah Islam, seperti yang didakwa oleh Paus Clement XII dalam titah (“Papal bull”) berjudul “In Eminenti” pada tahun 1738. [1]

Jadi persoalannya, mengapa Freemason yang tidak dikaitkan dengan Yahudi semasa abad ke-18 (1700-1799) tiba-tiba dikaitkan dengan Yahudi pada abad ke-19 (1800-1899)?

Kita kena sambung balik cerita Revolusi Perancis.

Sebelum abad ke-19, kedudukan orang Yahudi di Eropah adalah lebih rendah daripada kelas bawahan. Kecuali di Poland, orang Yahudi tidak diiktiraf kewarganegaraan dan didiskriminasi. Ada negara yang langsung menghalau orang Yahudi, seperti Sepanyol selepas pengeluaran Alhambra Decree (1492). Jika dibandingkan dengan Eropah, Dunia Islam memberi lebih banyak kebebasan kepada orang Yahudi. Rabbi teragung agama Judaisme iaitu Maimonides (1135-1204) dibenarkan menjalankan aktiviti kesarjanaan dengan bernaung di bawah kerajaan-kerajaan Islam di Cordoba dan di Mesir.

Ada dua sebab menyebabkan Yahudi dikeji dan dibenci oleh Eropah. Pertama ialah faktor agama. Penganut Kristian melihat orang Yahudi sebagai penolak dan pembunuh Jesus. mitos-mitos seperti Yahudi Pengembara (“Wandering Jew”) dan Fitnah Darah (“Blood Libel”) lagi menguatkan persepsi negatif terhadap Yahudi. Malah tokoh agama seperti Martin Luther (pencetus Reformasi Protestan) tidak segan silu menyeru orang Kristian untuk menyerang orang Yahudi secara fizikal.

Sebab kedua ialah faktor pekerjaan. Sebilangan besar orang Yahudi bekerja sebagai pemberi pinjaman (namun tidak semua pemberi pinjaman adalah Yahudi, contohnya Fugger di Jerman dan Medici di Itali), dan ini membuat mereka dipandang serong sebagai pemakan riba.

Malah di Amerika yang dikatakan sebagai negara ciptaan Freemason juga sangat anti-Yahudi. Pengasas-pengasas Amerika Syarikat seperti Benjamin Franklin dan Thomas Jefferson pernah mengeluarkan kata-kata yang mengeji Yahudi. Hanya sehingga tahun 1845, baru ada orang Yahudi dilantik sebagai wakil rakyat iaitu David Levy Yulee.

Revolusi Perancis mengubah keadaan ini. Pada September 1791, Perancis menjadi negara kedua (selepas Poland) yang memberikan hak kewarganegaraan kepada orang Yahudi, atas prinsip kebebasan dan kesamarataan yang diperjuangkan oleh para revolusioner. Napoleon yang menjadi Maharaja Perancis (1803-1815) turut memperluaskan hak tersebut kepada orang Yahudi di merata Eropah melalui penaklukan. [2]

Pembebasan orang Yahudi telah menimbulkan perasaan kegelisahan di kalangan orang Eropah yang masih sangsi dengan mereka. Maka, mula ada percubaan untuk memburuk-burukkan Yahudi dengan mengaitkan mereka dengan revolusi dan Freemason. Orang pertama yang berbuat demikian ialah seorang askar Itali bernama Jean-Baptiste Simonini. Simonini mengutus sepucuk surat kepada Barruel, bapa teori konspirasi, mengatakan bahawa Freemason merupakan alat Yahudi untuk menakluk dunia. [3]

Barruel umpama penyunting Mastika pada zamannya, maka dengan berjayanya Barruel mempengaruhi persepsi orang ramai terhadap hubungan Freemason dan Yahudi, sehingga Napoleon terpaksa membatalkan banyak hak orang Yahudi pada tahun 1808 melalui pengeluaran “Infamous Decree”.

Selepas kejatuhan Napoleon pada 1815, Yahudi yang takut kehilangan hak berusaha melobi kerajaan untuk mengekalkan hak mereka. Ini telah menimbulkan ketidakpuashatian dan mereka dijadikan sebagai sasaran keganasan yang dikenali sebagai “pogrom”. Antara pogrom yang berlaku di awal abad ke-19 ialah Rusuhan Hep Hep di Jerman pada tahun 1817. [4]

Kemuncak sentimen anti-Yahudi ialah dengan penerbitan makalah berjudul Protokol Zionis atau “Protocol of the Elders of Zion” pada tahun 1903 di Rusia. Makalah tersebut membuat “pendedahan” tentang konspirasi Yahudi untuk menakluki dunia dan buku tersebut menjadi bualan hangat. Namun “Berne Trial” tahun 1933-1935 telah membuktikan bahawa makalah tersebut adalah palsu, direka oleh polis rahsia Rusia bernama Pyotr Rachkovsky untuk mempengaruhi kerajaan Rusia terus menekan orang Yahudi. [5]

Malah industrialis terkenal di Amerika bernama Henry Ford (pengasas syarikat kereta Ford) turut menjadi salah seorang yang kuat menyebarkan teori konspirasi Yahudi. Pergelutan politik antara kapitalis dan sosialis dari 1910-an hingga 1920-an membuat teori konspirasi semakin berkembang. Puak pro-kapitalis mula menuduh sosialisme sebagai satu konspirasi Yahudi memandangkan Karl Marx adalah seorang Yahudi.

Memasuki 1930-an, teori tersebut dimanfaatkan oleh ekstremis di Jerman yang menubuhkan Parti Nazi. Hitler menyebut tentang konspirasi Freemason-Yahudi dalam bukunya Mein Kampf pada tahun 1925. Selain mengaitkan Yahudi dengan Freemason, Hitler juga mengaitkan Yahudi dengan Amerika dan Rusia. [6]

Teori konspirasi Freemason-Yahudi diperkukuhkan lagi dengan nama Rothschild, sebuah keluarga perbankan yang masyhur di Eropah ketika abad ke-19. Keluarga ini diasaskan oleh Mayer Amschel Rothschild dari Frankfurt, Jerman yang mempunyai lima anak yang mengembara ke merata Eropah untuk membuka cawangan bank.

Anak sulung, Amschel (1774-1855) tidak mempunyai zuriat. Salomon (1774-1855) membuka cawangan di Vienna, Austria; Nathan (1777-1836) membuka cawangan di London, Britain. Carl (1788-1855) di Naples, Itali dan Jakob (1792-1868) di Paris, Perancis. Rothschild hampir memonopoli pasaran kewangan semasa abad ke-19, dan cawangan London adalah paling berjaya. Rothschild dijadikan sasaran pelbagai teori konspirasi, bermula dengan George Dairnvaell pada tahun 1846. Banyak tuduhan terhadap Rothschild berasal darinya termasuk dakwaan Rothschild akan menyokong kedua-dua belah pihak yang berperang dan Rothschild mempunyai kawalan terhadap bekalan wang dunia. [7]

Disebabkan Rothschild telah membantu Britain memenangi perang menentang Napoleon, mereka diberi kepercayaan oleh kerajaan Britain. Malah banyak projek imperialis Britain seperti pembukaan Terusan Suez juga melibatkan Rothschild. Rothschild turut terlibat dalam pendanaan gerakan Zionisme yang disokong oleh kerajaan Britain. Namun hubungan antara Rothschild dan Kerajaan Britain adalah lebih kepada saling bergantungan: Rothschild memerlukan kuasa Kerajaan Britain, Kerajaan Britain memerlukan wang Rothschild, bukannya Rothschild mengawal kerajaan Britain. Rothschild adalah “private banker” yang tidak mempunyai peranan dalam pengeluaran matawang; bank pusat Britain, Bank of England telah ditubuhkan pada tahun 1694 dan diletakkan di bawah kuasa kerajaan.

Sehebat-hebat Rothschild, mereka tetap manusia yang akan jatuh dari puncak kejayaan. Memasuki abad ke-20 (1900-1999), pengaruh Rothschild semakin merosot akibat dua sebab. Pertama, tersebarnya ilmu kewangan menyebabkan Rothschild tidak mampu untuk memonopoli pasaran kewangan dunia. Hari ini, 5 bank terbesar di dunia adalah milik China (ICBC, CCB, Agricultural Bank of China, BOC) dan Jepun (Mitsubishi UFJ), maka timbullah teori Cina-Yahudi yang mengarut untuk terus menyokong teori konspirasi.

Kedua, kerajaan-kerajaan dunia pada abad ke-20 lebih kuat dan efektif berbanding kerajaan semasa abad ke-19, menjadikan mereka mampu mengatasi kuasa kapitalis seperti Rothschild. Harta cawangan Rothschild di Vienna dan Paris telah dirampas oleh Nazi semasa Perang Dunia Kedua. Malah cawangan Paris juga dinasionalisasikan oleh Presiden Perancis, Francois Mitterrand pada tahun 1982. David Rene de Rothschild, anak kepada ketua Rothschild Perancis, Guy de Rothschild terpaksa memulakan perniagaan keluarganya “from scratch” dan hari ini kedua-dua cawangan Rothschild di London dan Paris hanyalah pemain kecil dalam pasaran kewangan global. [8]

Meme anti-Rothschild yang banyak dikongsi oleh pendukung teori konspirasi termasuk Sheikh Al-Maybanki ini jelas tersasar dari realiti. Dari mana datangnya angka US$ 500 trilion? Pendukung teori ini mengatakan bahawa Rothschild mengawal matawang kertas di dunia, sedangkan jumlah syiling dan wang kertas atas muka bumi hanya bernilai $5 trilion. Kalau dimasukkan dengan emas (US$ 7.8 trilion) pun tidak sampai 500 trillion. Kalau diambil kira “Narrow Money” (28.6 trilion) dan “Broad Money” (80.9 trilion) pun tidak capai. [7]

Teori mengenai konspirasi Yahudi adalah berasaskan spekulasi dan fitnah yang mempunyai agenda politik tertentu. Penulis tidak berniat membela Yahudi atau Zionis. Cuma, dakwaan teori konspirasi melihat dunia ini dengan terlalu simplistik. Yahudi atau Rothschild mempunyai pengaruh tertentu, tetapi mereka tidak mempunyai kuasa untuk menentukan sistem ekonomi dan politik dunia.

Malah, tidak keterlaluan untuk mengatakan bahawa Rothschild patut dijadikan sebagai cerminan kepada umat Islam. Lihat betapa sungguh-sungguhnya mereka berusaha untuk mengubah nasib kaum mereka melalui kekayaan. Mengapa Rothschild boleh bantu membina negara Israel, negara-negara Arab tidak mampu bantu membina negara Palestin?

Baca sampai sini, tentu ada yang bertanya: “bagaimana pula dengan IMF dan Bank Dunia? Dikawal oleh siapa?”

Nantikan artikel seterusnya mengenai “New World Order”.

Sumber Rujukan:

[1] Jacob Landau, “Farmasuniyya”, Encyclopaedia of Islam (2004).
[2] Shulamit Magnus, Jewish Emancipation in a German City: Cologne, 1798-1871 (1997).
[3] Norman Cohn, Warrant for Genocide: The Myth of the Jewish World-Conspiracy and the Protocols of the Elders of Zion (1967).
[4] Mortimer Ostow, Myth and Madness: The Psychodynamics of Antisemitism (1996).
[5] Richard Landes & Steven T. Katz, The Paranoid Apocalypse: A Hundred-Year Retrospective on The Protocol of the Elders of Zion (2012).
[6] Paul Roland, The Nazis and the Occult (2012).
[7] Niall Ferguson, The House of Rothschild: Money’s Prophet, 1798-1848 ().
[8] Niall Ferguson, The House of Rothschild: The World’s Banker: 1849-1998 ().
[9] The Money Project (money.visualcapitalist.com)

—
Link Siri Bedah Konspirasi:

Siri 1 (Manhaj Ilmu): https://goo.gl/Lt0hE5
Siri 2 (Apakah Itu Freemason Dan Illuminati): https://goo.gl/T4dAjl


Dayang Senandong Dianggap “BlackFace”?

Saya sekarang hidup di Kuala Lumpur atau sebenarnya di Harlem Brooklyn New York uptown funk?

For God’s sake (atau ‘for heaven’s sake’, takut ateis pula tersinggung) idea iklan Watson adalah berdasarkan sebuah cerita rakyat. Cerita rakyat. Folklore!

Ia sebahagian daripada filem digital ‘Legenda Cun’ Watson yang diinspirasi oleh filem 1960-an seperti filem P. Ramlee dan Jamil Sulong yang semakin dilupai oleh golongan hipster uptown funk ini.

Cerita Dayang Senandong mengisahkan seorang puteri raja yang terkena sumpahan menjadi hitam, macam Beast yang disumpah dalam cerita Beauty and the Beast.

Mesej cerita rakyat ini nak beritahu bahawa luaran tak penting. Dayang Senandong yang hitam tetap memiliki hati yang putih bersih. Dayang Senandong yang hitam lebih baik dari Puteri Mawarni yang putih jelita. Ia tidak mengejek mereka yang berkulit gelap secara semula jadi.

Iklan Watson cuma nak guna ‘comical factor’ untuk menonjolkan kelebihan produknya: pakailah produk Watson, sehitam Senandong pun akan jadi Dr. Kang DOTS, mesti boyfriend kau yang minat Nora Danish tu terpikat.

Iklan ni ‘superficial‘, tapi tidak ‘ofensif’.

Adakah iklan ini akan buat semua orang berlumba-lumba jadi putih? Cita rasa manusia berbeza-beza kot, ada yang suka kulit cerah, ada yang suka kulit sawo matang. Ramai je yang nak buat ‘tanned skin‘. ‘Skin darkening cream‘ pun ada jual lah.

Kalau iklan terlajak laris yang dikecam, saya tak kisah. Yang dikecam sekarang ni melibatkan warisan budaya bangsa.

Mungkin tak lama lagi, teater Natrah pun akan dikecam sebagai ‘promote child marriage‘. Cerita Mahsuri pun patut diharamkan kerana ‘misogynist‘. ‘Snow White‘ patut jadi ‘Snow Black’.

Inilah budaya ‘Political Correctness‘ (PC) yang dicelup daripada Social Justice Warrior (SJW) di USA yang melabel semua perkara sebagai ‘racist’, ‘misogynist’, ‘patriarchal’, ‘homophobic’ dan sebagainya.

SJW kononnya nak perjuangkan hak seperti ‘freedom of speech’, ironinya mereka menyebabkan semua orang takut untuk menyuarakan pendapat, takut dikecam. Jadi apa yang ‘silent majority’ ini buat? Mereka undi Trump untuk balas dendam.

Bukan nak suruh anti-USA. Benda yang baik kita belajar lah. Tapi apasal kita nak terikut-ikut dengan sesuatu yang tak relevan dengan konteks masyarakat kita?

Siapa yang tersinggung dengan Blackface di Malaysia? Ada keturunan ‘Black slave’ ke kat Malaysia? Pernah ke wujud undang-undang ‘Jim Crow’ di Malaysia? Siapa yang kena ‘lynch’ dengan Ku Klux Klan?

Political Correctness di USA adalah produk sejarah penindasan kaum African-American. Kini tiba masa orang putih menebus dosa. Istilah ‘Black’ dikira ofensif, ‘African-American’ pun kurang tepat, kena ‘American of African Ancestry’ baru betul.

Mereka buat teater pasal sejarah Alexander Hamilton, George Washington dan Thomas Jefferson, tapi pelakonnya semua pakai African-American. Kalau letak pelakon berkulit putih takut menyinggung perasaan kaum minoriti.

Nanti kanak-kanak mereka tanya: ‘papa mama, kenapa muka Washington kat pentas tadi tak sama dengan muka Washington atas 1 Dollar?’ Jenuhlah nak jawab.

Itulah kesan Political Correctness terhadap sejarah dan tradisi.

Mungkin selepas ini orang dah tak berani nak filemkan atau pentaskan Dayang Senandong. Mungkin akan ada kempen untuk mengharamkan Dayang Senandong langsung. Orang tak nak cerita lagi pasal Dayang Senandong.

Secara tidak sedar, kita sedang membunuh warisan sendiri melalui budaya Political Correctness yang tiada kena mengena dengan pengalaman hidup Malaysia.

#SayNoToPC
#UnapologeticConservative


Shinigami: Malaikat Maut Masyarakat Jepun

Shinigami adalah dewa atau semangat kematian masyarakat Jepun. Ia saling tidak tumpah seperti Grim Reaper dalam beberapa sudut. Namun, makhluk ini tidaklah begitu mengerikan berbanding Grim Reaper dan mereka muncul dalam legenda masyarakat Jepun pada masa yang agak lewat. Merentas abad, peranan Shinigami juga mengalami perubahan.Shinigami tidak wujud dalam legenda tradisional Jepun dan mereka hanya muncul di masa-masa terkemudian. Shinigami itu sendiri adalah gabungan perkataan Jepun yang berbunyi ‘shi’ (mati) dan ‘kami’ (merujuk kepada dewa ataupun semangat).SHINIGAMI SEBAGAI PENCABUT NYAWA JEPUNWalaupun mitologi Jepun sejak sekian lama dipenuhi dengan pelbagai jenis kami sebagai semangat alam, Shinigami hanya muncul dalam legenda Jepun sekitar kurun ke-18 dan kurun ke-19 Masehi. Shinigami sendiri bukanlah perkataan yang terdapat dalam mana-mana sastera klasik Jepun. Istilah tersebut pertama kali muncul di Zaman Edo, ketika mana ia digunakan dalam teater boneka dan sastera Jepun dengan beberapa perkaitan seperti perkaitan terhadap semangat jahat si mati, semangat-semangat yang merasuki orang hidup dan juga perbuatan membunuh diri secara bersama.Sekitar waktu itulah idea-idea Barat, terutama berkenaan agama Kristian mula berinteraksi dan bercampur dengan kepercayaan tradisional Shinto, Buddhisme dan Taoisme. Mitologi Shinto sejak awal-awal lagi memiliki dewi kematian yang bernama Izanami. Buddhisme pula mempunyai sejenis syaitan bernama Mrtyu-mara yang dikatakan menghasut manusia supaya membvnuh diri. Namun, apabila budaya timur mula bertemu dengan budaya barat serta idea tentang Grim Reaper, maka lahirlah satu dewa baru iaitu Shinigami.Walaupun Shinigami memiliki banyak kemiripan dengan Grim Reaper, pada hakikatnya mereka sama sekali tidak serupa dan terdapat sejumlah perbezaan penting antara keduanya.

Misalnya dalam kepercayaan barat, Grim Reaper dianggap sebagai makhluk yang menakutkan dan merupakan personafikasi kem4tian itu sendiri. Sebaliknya dalam legenda Jepun, kem4tian tidaklah dilihat sebagai satu entiti atau individu. Akan tetapi, ia dilihat sebagai kitaran hidup yang bersifat semula jadi. Oleh kerana itu, Shinigami dianggap sebagai ejen yang menyelia kitaran tersebut supaya berjalan dengan lancar.Tidak seperti Grim Reaper yang boleh dikatakan sebagai makhluk pencabut dan pengumpul ny4wa, peranan Shinigami hanya sekadar memastikan manusia m4ti pada masa yang telah ditetapkan dan kemudian, mengiring jiwa mereka kembali ke alam kem4tian.Penampilan mereka juga boleh dianggap kurang menakutkan berbanding Grim Reaper, lebih-lebih lagi kerana mereka seringkali mendekati manusia supaya menerima kemtian mereka dengan sopan. Ia tidak menakutkan mereka, apatahlagi mengheret mereka menuju ke alam kematian. Malah, jauh sekali untuk mereka menggunakan pendekatan-pendekatan yang bersifat agresif ketika berhadapan dengan manusia.Selain itu, berbeza dengan Grim Reaper yang digambarkan sebagai makhluk tunggal dan berupa-paras tengkorak yang diselubungi jubah hitam serta membawa sabit tajam, Shinigami dipercayai memiliki jumlah yang banyak dengan rupa paras yang tidak dapat dipastikan. Malah, mereka lazimnya bekerja secara bergandingan antara satu sama lain.

SEBUAH KISAH TENTANG SHINIGAMIDalam sebuah hikayat, diceritakan bahawa terdapat seorang lelaki yang berputus-asa terhadap kehidupannya dan bersedia untuk membunuh diri. Namun sebelum sempat beliau melaksanakan hasratnya itu, beliau dikunjungi oleh Shinigami yang memaklumkan kepadanya bahawa ajal beliau belum lagi tiba. Shinigami itu juga menjelaskan bahawa nyawa setiap manusia diukur pada sebatang lilin. Apabila api lilin itu terpadam, maka manusia itu akan meninggal dunia.Keadaan ini menunjukkan bahawa Shinigami sama sekali tidak mempunyai kuasa untuk menentukan hidup m4ti seseorang manusia. Untuk menghentikan hasrat lelaki itu dari membvnuh diri, Shinigami tersebut berkongsikan kaedah mudah untuk membuat duit kepada lelaki itu.  Lelaki itu diberitahu oleh si Shinigami bahawa beliau boleh berpura-pura menjadi seorang doctor yang kononnya boleh merawat segala jenis penyakit. Dengan menuturkan beberapa kata magis, Shinigami boleh dipaksa pulang ke Alam Kematian sekaligus memanjangkan nyawa seseorang.Lelaki itu juga dipesan bahawa magis tersebut hanya berfungsi sekiranya Shinigami duduk di kaki katil si pesakit. Seandainya Shinigami duduk di kepala katil, ia bermaksud bahawa si pesakit tidak dapat diselamatkan. Dengan memanfaatkan nasihat tersebut, lelaki itu pun menjadi semakin kaya.Pada suatu hari, lelaki itu dipanggil ke sebuah rumah untuk mengubati seseorang. Sebaik sahaja beliau memasuki rumah berkenaan, beliau melihat Shinigami sedang duduk di kepala katil pesakit sekaligus mengisyaratkan bahawa kem4tian si pesakit tidak lagi dapat dielakkan. Walau bagaimanapun, keluarga pesakit itu merayu dan memohon agar beliau dirawat. Mereka malah menawarkan jumlah wang yang besar. Lantaran didorong oleh rasa tamak, lelaki itu pun bersetuju, Ketika Shinigami tersebut terleka, lelaki itu segera mengambil kesempatan untuk mengubah kedudukan katil pesakit sekaligus berhasil menyelamatkan nyawanya.

Namun, Shinigami sudah tentu tidak menyenangi perbuatan tersebut. Sebaik sahaja lelaki itu sampai di rumahnya, beliau dicela atas keingkarannya. Selepas puas memarahi lelaki itu, si Shinigami mengubah nada suaranya dan mengajaknya keluar minum untuk meraikan pendapatan yang diperolehi tadi. Lelaki itu berhasil diperdaya dengan muslihat Shingami tersebut. Beliau bukannya dibawa ke rumah teh untuk minum, sebaliknya dibawa ke sebuah bangunan yang dipenuhi dengan lilin.Si Shingami kemudiannya menunjukkan lilin milik lelaki itu, yang hampir habis terbakar akibat perbuatannya tadi. Lelaki itu ditawarkan peluang untuk memanjangkan hayatnya dengan memindahkan lilinnya itu pada lilin orang lain. Namun, lelaki tersebut gagal melaksanakannya lantaran lilin yang dibawanya itu terjatuh dan beliau pun serta-merta meninggal dunia.SHINIGAMI DALAM BUDAYA POPShinigami bergerak seiring peredaran masa. Mereka seringkali ditampilkan di dalam anime dan manga moden Jepun, antaranya seperti Death Note, Bleach, Naruto dan Soul Eater. Dalam setiap anime atau manga ini, Shinigami seringkali diberikan peranan yang agak berbeza dengan peranan asalnya. Selain daripada perkaitannya dengan unsur kematian, Shinigami moden ini juga tidak mempunyai banyak kesamaan dengan bentuknya seperti di dalam legenda.

DIOLAH DAN DITERJEMAHKAN DARI:Wu Mingren. (14 Mac 2019). Shinigami: The Grim Reaper and God of Death in Japanese Folklore. Ancient Origins.https://www.ancient-origins.net/myths-legends/shinigami-grim-reaper-japanese-folklore-006072


Catatan Dari Perbatasan – Kapten Hardev Singh

Kalau diceritakan tentang perjuangan zaman Insurgensi (1968-1989), akan ada sesetengah pembaca yang mencemik. Kata mereka, “Benda dah lepas, nak ingat-ingat apa lagi dah..” ataupun “Ahh..itu cerita lama. Buat apa nak ungkit-ungkit. Sekarang ni kita berperang bukan dengan senjata, tapi berperang bab ekonomi..”

Bab-bab sebegini, saya tak mau komen. Yang saya tumpukan, adalah kisah perjuangan anak bangsa ketika itu, di sebuah negara yang masih bertatih menikmati kemerdekaan yang secara relatifnya baru dinikmati. Ketika itu, ada anak-anak bangsa yang sanggup mengorbankan usia remaja dan muda mereka dei menumpahkan bakti – bukan untuk diri mereka sendiri, sebaliknya untuk warisan bangsa yang pada satu hari (seperti sekarang), tidak akan ingat pun nama mereka.

Kenapa? Kerana pada hari ini, ketika kisah mereka semakin pudar di celah lipatan masa, ada pula yang berusaha bersungguh-sungguh mengangkat kisah musuh yang satu ketika dulu membuat onar di bumi ini. Sanggup puak-puak ini merantau sekian jarak, kononnya demi menyelak lembaran sejarah yang terpesong dek mereka “yang menang”(kitalah tu), malah usaha mereka didanakan pula oleh puak tertentu yang mahu sejarah itu diterbalikkan, dan mereka – meski kalah, diangkat sebagai wira sebenar.

Antara cabaran tergetir pernah dihadapi oleh pasukan keselamatan kita, adalah semasa Op Kota di Gubir. Gubir sememangnya tercatat sebagai antara medan paling berdarah sepanjang peperangan ketika itu. Terletak di sempadan Kedah-Thailand, ia menyaksikan sekian banyak anak bangsa yang kehilangan nyawa dan anggota badan mereka. Saya rasa, mungkin tak keterlaluan kalau saya miripkan suasana di situ ketika itu dengan Normandy semasa Perang Dunia Kedua. Ada kisah yang sempat dikedepankan, dan ada pula yang hanya luput ditelan masa. Antara manusia yang tumpah jasanya di situ ketika itu, adalah mendiang kapten Hardev Singh.

Tarikh 7 April 1975, jam 1640 (4.40 petang), mencatat sejarah hitam apabila satu seranghendap dilancarkan oleh pihak musuh ke atas konvoi 3x kenderaan yang membawa 1x platun daripada Kompeni Delta, pasukan 7 Rejimen Renjer Diraja (RRD) diketuai oleh Lt.M. Syed Ikmal Hashim. Mereka sedang dalam perjalanan balik selepas penyerahan tugas kepada Platun 9, Batalion ke-13 Askar Wataniah di Mong Gajah, dengan tujuan untuk singgah di Gubir dalam perjalanan ke Sg. Petani. Turut mengiringi mereka ketika itu adalah sebuah kenderaan tinjau berperisai Ferret daripada Skuadron B, 2 Rejimen Tinjau. 2x daripada kenderaan tersebut diserang teruk, sehingga mengorbankan lebih aripada 6x anggota.

Antaranya adalah Pemandu Hussain daripada Platun C , 20 Kompeni Angkut. Menurut Hj. Othman Md Saat yang ketika itu bertugas di Kem 6 Briged Sungai Petani,Kedah, sebaik konvoi kecil itu melalui kawasan tersebut yang terletak tidak jauh daripada Kem Gubir, tembakan merudum dilepaskan. Banyak yang terkena tembakan sebaik mereka melompat turun daripada trak – seorang demi seorang. Pemandu trak – rakan kepada Hj. Othman, daripada 20 Kompeni Angkut, merupakan antara dua pemandu yang turut menjadi mangsa. Kulit kepala beliau terkoyak dalam serangan itu. Seorang anggota yang membawa Ferret juga telah terputus empat jarinya ketika tertutup tingkap pemerhati kecil di bahagian pemandu dengan kuat. Akibatnya jarinya tersangkut, lalu terus terkapit serta- merta ketika cuba melindungi diri daripada tumpuan tembakan ke arah tingkap kecil tersebut.

Ketika itu, cuacanya gelap dan bumi disiram hujan lebat. Pergerakan itu menyaksikan kenderaan Ferret tersebut berada pada kedudukan paling belakang, menyusuri ketiga-tiga trak 3 tan itu. Hanya selepas 15 minit perjalanan – ketika trak pertama sampai ke kedudukan GR 186800 dan sedang mendaki satu tebing, satu serangan tiba-tiba menghujan konvoi tersebut dari tiga arah berbeza. Trak pertama terhenti di sebelah kanan jalan balak itu apabila dihentam satu tembakan peluru 40 mm daripada pelancar grenad M79 yang mengenai bahagian bonet hadapannya. Trak kedua turut terkena tembakan, lalu terhenti pada kedudukan kira-kira 25 ela daripada trak pertama. Meski terkejut, tanpa berlengah, anggota-anggota yang ada di atas trak segera membalas tembakan. Syed Ikmal sendiri sempat melemparkan dua ketul grenad ke arah musuh.

Menyedari situasi kelam-kabut itu, pemandu trak ketiga menghentikan kenderaan itu kira-kira 400 meter di belakang trak kedua yang masih dihujani tembakan. Ketua kenderaan Ferret segera dimaklumkan keadaan tersebut, dan ia segera meluru ke hadapan untuk memberi perlindungan kepada kedua-dua trak yang tersekat di dalam serangan tanpa duga itu. Namun, nasib tidak menyebelahi mereka. Meski keadaan kenderaan tersebut berperisai, ternyata serangan tertumpu dan bertali arus daripada musuh telah menyebabkan kenderaan Ferret itu menjadi tidak efektif. Musuh ternyata mendapat kedudukan sempurna kerana mereka berada di tanah tinggi di tepi jalan tersebut. Bantuan daripada Ferret tersebut gagal, malah radio dan antenanya juga musnah dek serangan bertali arus, menyebabkan mereka tidak dapat meminta bantuan. Malah, senjata mesingan Browning pada kenderaan tersebut juga telah ditembusi sebutir peluru musuh.

Sungguh, rancangan licik itu begitu teliti. Seorang demi seorang anggota yang turun mencari perlindungan menjadi mangsa peluru tidak bermata. Mayat mereka bersusun di bawah trak seperti sardin. Hanya seorang saja yang terselamat, kerana tindakannya menunggu di atas trak sehingga bantuan tiba. Melihat serangan menghujani rakan mereka, anggota-anggota daripada trak kedua di belakang trak tersebut, membalas serangan itu, meski mereka sendiri terhimpit. Bukit di kedua belah jalan tanah merah itu dihujankan dengan tembakan, meski mereka sendiri tidak nampak kelibat musuh di dalam serangan yang bertali arus itu. Ditibai dengan serangan balas, musuh akhirnya berundur seperti anjing bercawat ekor, melalui terowong jalan tikus ke Sempadan Thailand (terowong inilah yang dimusnahkan oleh pasukan kita seperti dalam kisah 18 vs 300 sebelum ini). Usai pertempuran itu, ketibaan pasukan bantuan menemui suasana pilu yang tertinggal. Pemeriksaan mendapati banyak kayu-kayu bercabang yang dicacak oleh musuh untuk meletakkan laras senjata mereka bagi mendapatkan tenangan tepat ke atas pasukan kita yang disasarkan. Terdapat juga kuih pau yang masih suam – tanda betapa musuh sudah bersedia di lokasi serangan itu. Mereka yang terkorban diterbangkan ke Kem Sungai Petani untuk disempurnakan. Buat sekian kalinya, parit madrasah kem pada petang itu menyaksikan airnya menjadi merah seperti sirap ketika jenazah-jenazah itu dimandikan.

Melihatkan ia tidak mampu memberikan bantuan kepada kedua-dua trak yang sedang berada dalam situasi cemas itu, kenderaan Ferret tersebut cuba dipecut untuk meminta bantuan daripada Markas di Gubir. Namun, ia digagalkan pula oleh tembakan grenad M79 yang telah menembusi plet besi yang melindungi bahagian enjinnya. Di belakang kenderaan Ferret itu, anggota daripada kedua-dua trak yang terhimpit dek serangan, cuba mencari perlindungan di bahagian sisi trak mereka. Trak ketiga sementara itu, cuba maju bagi memberikan bantuan kepada rakan-rakan mereka, namun mereka juga dihujani pula oleh serangan. Ia membuatkan kedudukan mereka terputus daripada rakan-rakan yang memrlukan bantuan. Musuh nampaknya benar-benar nekad untuk mengorbankan kedua-dua trak yang berada dalam lingkungan tembakan efektif mereka itu. Kedudukan mereka di atas tebing menyebabkan mereka memiliki kelebihan taktikal ketika itu. Trak pertama terutamanya, menjadi mangsa korban. Kebanyakan mangsa datangnya daripada trak malang itu. Syed Ikhmal Hashim sendiri berdepan keadaan getir bila salah seorang musuh yang turun daripada tebing, siap sedia mahu mencantasnya dengan menggunakan parang. Namun, seorang musuh wanita telah menghentikan tindakan tersebut – “Biar dia hidup dan ceritakan apa yang dah terjadi”, katanya.

Situasi ketika itu memang sangat genting. Meski dihimpit daripada segenap arah, ternyata anggota pasukan keselamatan kita tidak mudah menyerah kalah dan nekad berjuang habis-habisan. Kenderaan Ferret yang sudah tidak lagi dapat bergerak telah diserbu oleh musuh. Kru yang berada di dalamnya telah mengunci pintu kenderaan itu, dan memusingkan laras turret ke serata arah untuk menjatuhkan musuh yang cuba memanjat. Ada di antara musuh yang cuba membuka pintu kenderaan itu dan melemparkan grenad ke dalamnya. Mujurlah usahanya gagal. Kalau tidak, pasti kru yang berada di dalamnya turut terkorban. Pada ketika yang sama, anggota-anggota daripada trak ketiga cuba sedaya upaya membalas tembakan kembali. Meski menerima balasan tembakan yang jauh lebih berat, mereka tidak berhenti. Musuh ketika itu ternyata tidak dapat menghampiri trak kedua dan ketiga itu. Anggota yang terperangkap di trak kedua berada dalam kedudukan di mana trak ketiga mampu memberikan tembakan perlindungan yang berkesa. Sudahnya, trak pertamalah yang menerima hentaman tidak henti. Selama 25 minit, anggota pasukan terpaksa berjuang demi nyawa mereka. Hanya sekitar jam 1715 (5.15 petang), musuh berundur. Berita tentang seranghendap itu telah sampai ke Gubir. Dua platun daripada Kompeni C, Batalion ke-13 Askar Wataniah sampai ke lokasi – lewat selama 45 minit, dan menemui 6x anggota telah terkorban. 8x pula cedera parah.

Siasatan kejadian kemudiannya mendapati bahawa musuh telah pun sebulan merancang serangan itu. Mereka telah merancang segalanya dengan sempurna – malah, telah meneka dengan tepat kedudukan perlindungan yang akan dicari oleh anggota pasukan yang mencari perlindungan. Kesemua laluan keluar yang mungkin diambil oleh anggota pasukan juga telah dipasang jerangkap samar. Ketiga-tiga kedudukan serangan telah ditetapkan supaya ia mampu menghasilkan tembakan berkekuatan maksima ke atas konvoi tersebut. Mereka juga telah merancang tempoh serangan itu. Sebaik dilancarkan, mereka harus segera memastikan kerosakan sebanyak yang boleh. Kalau mereka berlambat, bantuan yang tiba akan membuatkan mereka sendiri terperangkap. Sebelumnya, pertempuran secara berdepan dengan pasukan keselamatan tidak pernah menyebalahi mereka. Maka, ia adalah sesuatu yang cuba mereka elakkan dalam seranghendap itu.

Lt.M. Syed Ikhmal Hashim sendiri terselamat, namun mengalami kecederaan. Beberapa tahun kemudian, beliau meninggalkan perkhidmatan. Beliau kemudiannya menyertai pasukan Wataniah sebagai Pegawai Sukarela. Saya tidak mempunyai senarai lengkap mereka yang terkorban (kalau ada yang tahu, bolehlah hubungi saya), namun daripada cerita yang saya dapati, suasana yang tertinggal selepas pertempuran tersebut nyata sangat menyayat hati. Anggota-anggota pasukan keselamatan kita bertindan di bawah trak yang diserang itu. Ada yang cedera berlumuran darah. Ada yang sudah berhenti bernyawa. Salah seorangnya – anggota RRD, ditemui dengan tangan masih memegang senjata dan dalam kedudukan membalas serangan. Pada ruang peluru di senjatanya, tersangkut satu kelongsong kosong yang telah mengakibatkan tembakannya tersekat. Dalam dia cuba melepaskan halangan itu melalui TSM (tindakan serta merta), nyawanya melayang hanya dalam beberapa saat.

Adat berpasukan – cubit paha kanan, paha kiri terasa juga. Berita seranghendap itu ternyata membuatkan pasukan keselamatan kita diselubungi emosi marah. Pihak 6 Briged merancang satu operasi bagi memburu kumpulan musuh yang aktif di kawasan itu secara besar-besaran. Makin dibiarkan, makin melampau mereka. Ketika pasukan keselamatan terpaksa mematuhi segala aturan dan undang-undang, musuh pula selamba boleh bertindak ikut suka, dan bila terhimpit, pandai pula menyebut tentang undag-undang peperangan yang memberikan mereka perlindungan (dah macam main polis sentri..siap boleh cop untuk mendapatkan rehat). Namun, belum sempat ia dilancarkan – tiga hari selepas insiden serang hendap itu, Pegawai Perisik atau IO Briged tersebut yang bernama Kapten Hardev Singh telah terkorban ketika mengetuai sebuah pasukan pendahulu. Beliau ketika itu menaiki sebuah kenderaan Land Rover yang telah dibuang pintu kiri dan kanan serta tailboardnya (supaya senang terjun kalau-kalau berlaku serangan), disertai oleh konvoi trak yg membawa satu kompeni daripada pasukan 17 RAMD (Rejimen Askar Melayu Diraja). Namun, nasib malang sedia menunggu mereka.

Mengikut catatan Mejar (B) Nor Ibrahim bin Sulaiman TUDM, beliau ketika itu ditugaskan untuk membuat penghantaran keluar/masuk trup (Troop lift) pasukan Tentera Darat yang beroperasi di Kem Gubir. Pagi itu, sebelum memulakan tugasnya, beliau sempat bersarapan dengan Hardev – yang merupakan rakan selatihan beliau semasa di Maktab Tentera Diraja, di Mes Pegawai 6 Briged. Hardev memberitahu yang beliau juga dalam perjalanan ke sana, dan akan bertemu dengannya nanti. Selepas sarapan, beliau meneruskan tugasnya. Sejurus selepas beberapa kali penerbangan (sortie troop lift/TL), ketika beliau baru hendak berhenti sekitar jam 1100, bunyi tembakan merudum daripada kawasan berdekatan Kem Gubir. Tidak lama kemudian, sebuah Land Rover yang ditembusi peluru, meluru masuk ke kem. Mengikut pemandunya yang berada dalam keadaan cemas, konvoi ke kawasan operasi telah diserang hendap. Kapten Hardev Singh turut terkorban, katanya.

Setelah pasukan bantuan tiba dan kawasan tersebut disahkan selamat, Tuan Nor Ibrahim (ketika itu Kapt. (U)) telah diarahkan mengikut pesawat Nuri lain yang juga terlibat dalam TL sebagai penunjuk arah, untuk mengambil mayat di situ. Usaha mengeluarkan jenazah terpaksa dilakukan secara winching oleh pesawat yang terapung, memandangkan di kawasan itu tiada tempat untuk mendarat. Beliau sendiri telah menarik mayat rakannya itu – Hardev, ke dalam nesawat, dan pada hari itu, pakaian beliau (flying suit) basah dengan darah rakannya yang baru saja pagi itu bersarapan bersamanya.

Menurut mereka yang terselamat, Kapt. Hardev mengalami kecederaan parah semasa serangan itu. Namun, dalam keadaan begitu, beliau masih mempamerkan semangat jitu anak juang, apabila masih sanggup mencabar musuh dengan kata-katanya apabila dipaksa menyerah. Keengganan beliau menyebabkan beliau kemudian dikerumuni dan hayatnya dihabiskan. Jenazah beliau ditemui di atas tanah, dengan 18 kesan tembakan jarak dekat, dan tangan yang hampir putus dan terkulai. Musuh kemudian lari dengan membawa bersama senjata, dan set radio. Yang terkorban dalam seranghendap itu adalah :

1) Kapten Hardev Singh – 6 Briged, asal Kuala Lumpur
2) Kpl. Mohd. Adzahar Mokhtar – Pasukan Peninjau 1, asal Beranang Hilir, Selangor
3) Perajurit Osman Zakaria – Pasukan Peninjau 1, asal Ipoh
4) Perajurit Kadir Sitam – Pasukan Peninjau 1, asal Gemas
5) Perajurit Zainuddin Ahmad – Pasukan Peninjau 1, asal Mantin

Selain daripada Allahyarham Osman dan Zainuddin, yang lan-lain sudah berkahwin. Malah, mendiang Hardev ketika itu baru saja 16 hari menyambut ulangtahun pertama perkahwinannya dengan Puan Kuldip kaur yang bertugas sebagai seorang setiausaha dengan MISC. Abangnya – Ranjit Singh, yang ketika itu berusia 30 tahun, juga bertugas dalam pasukan Tentera Darat. Mendiang Hardev penah bersekolah di SMK Cohcrane, sebelum menyertai pasukan Tentera Darat pada tahun 1968.

Bukanlah niat saya untuk mengungkit kisah hitam yang mungkin akan menyedihkan keluarga beliau dan lain-lain yang telah gugur sekiranya mereka terbaca nukilan ini, namun apa yang cuba saya sampaikan adalah betapa kemerdekaan dan kebebasan kita pada hari ini, bukanlah sesuatu yang mudah kita dapat dan pertahankan sepertimana yang dikatakan oleh ramai yang cuba mengubah sejarah. Ramai daripada kita tidak nampak, kerana kejadian itu berlaku dalam tahun 1975. Ia berlaku jauh daripada mata kalangan kita, maka ramai yang tidak tahu. Kebebasan ini dibina atas darah-darah pejuang yang segar mengalir, demi keengganan mereka menyerah kalah atau memberi laluan mudah kepada musuh untuk bertapak. Lihat saja keberanian yg dipamerkan oleh Kapt. Hardev hingga ke penghujung nyawanya. Ianya bukan tentang bangsa atau agama yg berbeza. Ianya tentang mendaulatkan tanah yang kita pijak dan langit yg kita junjung ini. Mereka boleh saja menyerah dengan alasan, namun itu tidak menjadi pilihan mereka, walau sehingga ke titisandarah terakhir…=WRA=

P.S: Nukilan ini diambil daripada pelbagai sumber. Sekiranya anda terlibat dengan insiden tersebut, atau mempunyai maklumat berkenaannya yang boleh ditambah, sila hubungi saya, supaya ia dapat direkodkan bagi tatapan generasi akan datang. Terima kasih di atas maklumat-maklumat yang mungkin saya lupa sebut sumbernya. Kepada mereka yang berkenaan, jika anda inginkan kredit bagi kisah yang anda ceritakan, sila hubungi saya juga.


Susun Lapis Masyarakat Feudal Zaman Pertengahan Eropah

Apabila berbicara tentang zaman pertengahan di eropah, pastinya kita tidak akan ketinggalan berbicara tentang kondisi sistsem yang sebenarnya telah membawa penindasan dari golongan atasan kepada masyarakat bawahan iaitu rakyat marhaen. Sebuah sistem yang kini tidak ketinggalan dikritik oleh kebanyakan para cendekiawan. Bahkan para anti-monarki akan melaungkan slogan anti-feudal sekiranya terdapat ketidakpuasan hati mereka pada monarki.

Tapi seberapa banyak antara kita yang benar-benar memahami bagaimanakah sistem feudal yang lahir dari zaman pertengahan eropah, yang tidak keterlaluan juga saya sifatkan sebagai antara faktor utama yang menjerumuskan eropah ke zaman kegelapan ini.

Untuk pengetahuan semua, sistem feudal bertindak sebagai cara golongan atasan untuk terus menguasasi golongan bawahan – dalam erti kata lain membawa maksud tentang cara golongan atasan untuk terus menindas golongan bawahan. Ianya bersifat sistem pIramid (bukan MLM :p) di mana meletakkan raja di hierakri teratas, kemudian diikuti oleh para bangsawan lalu diikuti oleh para Knight (pahlawan/kestaria) lalu di tempat terbawah sekali ialah para petani. Susunannya ialah seperti di bawah:

RAJA
|
BANGSAWAN
|
KNIGHT
|
PETANI

Ketika zaman pertengahan, selepas kejatuhan empayar Rom Barat, eropah terbahagi kepada beberapa buah kerajaan kecil. Dan setiap kerajaan kecil diperintah oleh raja. Namun oleh kerana keluasan tanah taklukan dan pemerintahan raja-raja ini, maka mereka tidak mampu untuk mentadbir keseluruhan kawasan ini.

Maka disinilah peranan bangsawan muncul dalam helaian sejarah. Hak menguruskan tanah inilah yang diserahkan oleh raja kepada para Baron manakala dalam perjanjian yang sama, para bangsawan haruslah menguruskan tanah ini dan memberikan sokongan kepada para raja. Para bangsawan ini juga harus menyediakan askar kepada untuk raja sekiranya kerajaan sang raja diserang oleh musuh.

Dalam hierakri para bangsawan, yang paling tinggi ialah Count dan Duke. Golongan kedua pula Baron manakala golongan ketiga ialah Vassal. Mereka-mereka inilah yang diamanahkan oleh sang raja untuk menguruskan tanah yang maha luas yang berada di bawah pentadbiran sang raja.

Golongan agamawan juga diletakkan setaraf dan sebahagian daripada kaum bangsawan. Segala hal-hal yang berkaitan dengan agama diletakkan di tangan para agamawan. Sebagai contoh, jika ada kematian para raja dan bangsawan, maka golongan agama akan dipanggil untuk mengetuai ritual pengebumian. Selalunya golongan agamawan ini merupakan ketua-ketua gereja. Golongan gereja inilah yang bertindak sebagai penenang dan penunduk kepada sebarang revolusi dan pemberontakan.

Biasanya golongan gereja akan bertindak seperti memberi pengampunan dan menjanjikan hari akhirat yang baik (syurga) kepada para petani yang gigih bekerja membangunkan tanah untuk tuan mereka yang terdiri daripada para bangsawan. 90 peratus masyarakat eropah ketika itu merupakan petani yang ditindas oleh para bangsawan dan pihak gereja.

Golongan petani inilah yang akan mengusahakan tanah yang diberikan oleh sang raja kepada golongan bangsawan. Mereka sama ada mengusahakan tanah secara bebas yang disediakan oleh tuan mereka, disamping menjalankan kerja-kerja seperti pertukangan, tukang tenung dan membuat roti. Makalah petani yang berkontrak pula tidaka kan dibayar gaji, tetapi sekadar diberikan tempat tinggal sahaja. Biasanya kerja pengurusan tanah oleh petani ini akan diwarisi kepada anak-anak mereka.

Selain itu, dikatakan juga bahawa terdapat undang-undang yang diwujudkan demi keamanan seperti menghalang sebarang kes kecurian bahan-bahan tani seperti bijia-bijian. Mahkamah ini akan dikendalikan oleh steward yang merupakan wakil raja. Kalau terdapat setiap perbicaraan, maka setiap kampung diminta untuk menghantar wakil-wakil mereka ke mahkamah.

Kehidupan para petani ini macam yang dibicarakan di awal artikel ini memang selalu dalam keadaan tertindas. Sebagai contoh, kalau petani yang tidak bebas atau golongan serf, ada sebahagian mereka tidak dibenarkan untuk berkahwin. Kalaupun dibenarkan berkahwin, pasti dengan tujuan dan muslihat tertentu. Biasanya melibatkan tuan rumah yang mahu kegiatan pertanian menguruskan tanah mereka diteruskan oleh anak-anak petani yang menjadi mangsa kepada sistem feudal ini.

Bentuk penindasan yang lain ialah cukai yang harus dibayar kepada tuan tanah. Sudahlah disuruh untuk menguruskan tanah mereka yang bukan milik mereka, bahkan hasil dari pertanian yang diberi gaji oleh para tuan tanah ini harus diserahkan kepada tuan tanah dalam bentuk cukai yang berbentuk seperti ayam, sayur-sayuran. Bahkan kalau terdapat kerja membangunkan infrastruktur tertentu, maka tenaga buruh petani akan dikerah secara paksa oleh tuan tanah.

Bahkan terdapat sejenis bayaran dan denda yang dipanggil sebagai heriot. Heriot ialah sejenis bayaran yang dikenakan oleh tuan tanah kepada para petani serf atau hamba sekiranya mereka mati. Apabila seorang petani telah meninggal dunia, maka segala harta-harta yang dimiliki oleh petani seperti pakaian, kuda, makanan akan secara automatik menjadi milik para tuan tanah. Mati pun tak dapat membebaskan anda daripada sistem feudal tau! :p

Menjadi golongan petani dalam hierakri zaman pertengahan, anda turut terdedah kepada penindasan yang datang daripada golongan gereja. Seluruh eropah ketika itu berada di bawah pengaruh mazhab aliran Roman Katolik, berbeza di bahagian Timur Eropah yang ketika itu dibawah pengaruh Empayar Byzantine yang merupakan penganut Mazhab Ortodoks. Gereja Roman Katolik ini biasanya diketuai oleh para Bishops dan Arhbishops yang kaya-raya dan selalu membantu mengawal negara dan mengetuai paderi yang berada di luar kawasan kota dan bandar. Gereja sentiasa memerlukan para petani dalam kondisi yang tidak baik, demi memastikan mereka bergantung harapan ke atas golongan gereja.

Bila mana mereka para petani dalam keadaan susah, maka para petani ini akan berpaling pada golongan gereja lalu ketika itulah golongan gereja akan memberi pengharapan seperti menjanjikan pelbagai tawaran termasuklah syurga. Kesusahan sangat diperlukan oleh golongan gereja demi memastikan para petani terus taksub dengan golongan agamawan.

Golongan yang turut tersenarai dalam hierakri zaman feudal dahulu ialah golongan Knight. Golong Knight ini ialah pelindung kepada golongan raja dan bangsawan daripada musuh. Mereka turut diberi ganjaran tanah untuk diuruskan dan dikutip hasil seperti cukai daripadanya. Biasanya proses latihan golongan Knight akan dimulakan seawal 7 dan 8 tahun lagi. Mereka ini akan dihantar ke istana dan dilatih. Banyak juga masa yang digunakan oleh para Knight untuk melatih diri mereka dalam peperangan.

Setiap Knight dicatatkan mempunyai kod-kod kesatrian mereka sendiri yang di mana melibatkan amalan seperti perjanjian untuk melindunghi golongan yang lemah (hakikatnya mereka diwujudkan untuk terus menjaga raja dan bangsawan untuk terus lemas dalam sistem yang sangat korup), bersopan dengan kaum wanita, setia kepada raja dan menjadi seorang yang sangat taat kepada agama.

Kod kesatrian yang dipegang oleh Knight memerlukan mereka untuk terus rendah diri, tidak sombong, dan belajar untuk memaafkan musuh bagi mengalah dan menundukkan mereka. Pada waktu pagi, biasanya Knight akan bersembahyang manakala dalam waktu petang pula Knight akan ditugaskan untuk berlatih kemahiran peperangan mereka, selain mengiringi para raja dan bangsawan dalam aktiviti memburu, penaklukan, dan memeriksa tanah-tanah dan ladang. Waktu malam pula akan dihiasi dengan aktiviti seperti berhibur di Hall Castle dan Manor House. Aktiviti hiburan biasanya akan melibatkan seperti makan-makan, tarian, persembahan badut-badut, dan sebagainya. Rutin ini berulang dalam kehidupan seorang Knight sampailah mati.


Ribut Yang Pernah Membadai Amerika Syarikat

Kemelesetan Besar (The Great Depression) merupakan masalah kemerosotan ekonomi yang paling teruk dalam sejarah Barat. Di Amerika Syarikat, Kemelesetan Besar ini bermula selepas kejatuhan pasaran saham pada Oktober 1929 yang mencetuskan pank di Wall Street dan pada masa yang sama menghapuskan berjuta-juta pelabur.

Dalam beberapa tahun kemudian, perbelanjaan pengguna dan pelaburan telah menurun, menyebabkan penurunan drastik dalam pengeluaran industri dan kenaikan kadar pengangguran. Pada tahun 1933, apabila Kemelesetan Besar mencapai titik terawalnya, lebih kurang 15 juta rakyat Amerika telah mengganggur dan lebih daripada separuh bank-bank telah runtuh.

Ekonomi Amerika menemui titik kemelesetan pada musim panas 1929 dimana perbelanjaan pengguna telah berkurangan dan barangan-barangan yang tidak dijual mula bertambah. Pada masa yang sama, harga-harga saham mula meningkat. Di penghujung Oktober, gelembung (bubble) pasaran saham akhirnya meledak, dan daripada sini, para pelabur telah bermula melambakkan saham secara beramai-ramai, sekaligus mencatatkan rekod 12.9 juta saham yang didagangkan pada hari tersebut.

Peristiwa ini dinamakan sebagai “Black Thursday”. Lima hari kemudiannya, “Black Tuesday” pula berlaku apabila 16 juta saham telah didagangkan selepas sebuah panik yang membadai Wall Street. Berjuta-juta saham akhirnya terapung dengan tiada sebarang nilai, dan pelabur-pelabur yang membeli saham menggunakan wang yang dipinjam sekaligus tersungkur.

Dengan keyakinan pengguna yang menghilang, masalah ini mula merebak ke kilang-kilang dan perniagaan yang lain untuk mengurangkan pengeluaran dan pembinaan dan bermula untuk memecat pekerja-pekerja. Pekerja yang masih lagi mendapat kerja sebenarnya bukannya bernasib baik pun kerana bayaran gaji telah mengecut sekaligus memberi impak kepada kuasa beli.

Rakyat yang membeli barangan menggunakan kredit secara terus dibadai dengan hutang, dan bilangan rampasan-rampasan dan penarikbalikan meningkat secara perlahan-lahan. Pematuhan kepada Piawai Emas merupakan salah satu punca yang menyemarakkan kesan-kesan Kemelesetan Besar untuk merebak daripada Amerika Syarikat ke negara-negara lain, terutamanya negara-negara Eropah.

Presiden Herbert Hoover berkata bahawa krisis Kemeseletan ini akan selesai dengan sendirinya hanya kekal sebagai janji kosong sahaja. Keadaan mula menjadi lebih teruk dalam masa tiga tahun. Pada tahun 1930, seramai empat juta rakyat Amerika yang mencari pekerjaan yang baru dalam masa setahun sahaja, manakala kadar pengangguran mencatat kenaikan kepada enam juta.

Pada masa yang sama, kadar pengeluaran industri telah kecundang. Pusat makanan dan rakyat yang kehilangan tempat tinggal semakin menjadi-jadi di Amerika Syarikat. Para petani yang sudah lama menanggung beban kemarau dan kejatuhan harga makanan terpaksa membiarkan hasil tanaman mereka oleh kerana mereka tidak mampu untuk menuainya.

Para pelabur yang telah hilang keyakinan dengan sistem bank mendesak deposit dalam bentuk tunai, sekaligus memaksa pihak bank untuk melepaskan pinjaman yang lebih besar untuk menampung rizab tunai mereka yang tidak mencukupi. Rakyat Amerika Syarikat telah berkali-kali bertindak untuk mengeluarkan wang mereka daripada akaun bank, sehinggalah pada awal 1933, dimana ribuan bank telah menjadi muflis.

Dalam usaha untuk menyelesaikan masalah ini, pentadbiran Hoover telah meluluskan pinjaman kerajaan kepada bank-bank yang sedang menghadapi masalah muflis dengan idea untuk bank-bank tersebut memberi pinjaman kepada perniagaan-perniagaan yang akan mampu mengatasi krisis pengangguran.

Tetapi Hoover mempunyai ideologi Republikan bahawa kerajaan tidak sepatutnya mencampurtangan secara langsung kerana mereka tidak mempunyai tanggungjawab untuk membentuk peluang pekerjaan dan melepaskan bantuan ekonomi kepada rakyat.

Ideologi inilah yang menyebabkan satu tsunami politik di Amerika Syarikat pada 1932. Untuk pengetahuan anda, Herbert Hoover dibawah Parti Republikan telah memenangi Pilihanraya Presiden 1928 sebanyak 444 kerusi (Parti Demokrat hanya 87 kerusi) dan 40 negeri (Parti Demokrat 8 negeri sahaja).

Tetapi dengan berlakunya Kemelesetan Besar ini, pilihanraya seterusnya telah menyaksikan sebuah tsunami politik yang sangat radikal apabila Herbert Hoover tewas dengan teruknya kepada calon Demokrat, Franklin D. Roosevelt. Herbert Hoover hanya memenangi 59 kerusi dan 6 negeri sahaja, manakala Franklin D. Roosevelt telah menguasai 472 kerusi dan 42 negeri, lebih besar daripada kemenangan Republikan yang asal.

Franklin D. Roosevelt memulakan harinya di White House dengan 15 juta penganggur (lebih daripada 20% daripada populasi keseluruhan). Ketika Hari Perasmiannya, semua negeri Amerika Syarikat telah mengarahkan semua bank untuk tutup, dan Perbendaharaan Amerika Syarikat (US Treasury) tidak mempunyai nilai tunai yang mencukupi untuk membayar pekerja-pekerja kerajaan.

Franklin D. Roosevelt, yang merupakan presiden kegemaran saya, memulakan kerjanya dengan sebuah propaganda untuk menyemarakkan semula semangat rakyatnya, dengan kenyataan, “the only thing we have to fear is fear itself”. Beliau bertindak secara segera untuk mengetengahkan masalah-masalah ekonomi negara. Malah, beliau mengumumkan “Hari Cuti” untuk bank-bank tempatan selama empat hari supaya bank dapat ditutup dan Kongres dapat mencapai sebuah legislasi pembaharuan untuk membuka bank-bank tersebut dengan kecergasan yang lebih mantap.

Seterusnya, beliau bertindak untuk bercakap secara langsung daripada radio untuk menaikkan semula keyakinan awam. 100 hari pertama Roosevelt telah menyaksikan sebuah legislasi utama yang mensasarkan pengstabilan pengeluaran industri dan pertanian, membentuk peluang pekerjaan dan memulakan segala langkah kearah pemulihan ekonomi.

Beliau juga memperbaharui sistem kewangan Amerika Syarikat dengan penciptaan Federal Deposit Insurance Corporation (FDIC) untuk melindungi akaun-akaun deposit dan Securities and Exchange Commission (SEC) untuk memastikan segala penyalahgunaan-penyalahgunaan di pasaran saham yang meledakkan Keruntuhan 1929 dapat diharamkan.

Walaupun segala dasar-dasar pembaharuan telah dibuat oleh Presiden Franklin D. Roosevelt, yang telah membantu mengurangkan kesan-kesan buruknya, ekonomi Amerika Syarikat masih lagi dalam bahaya sehinggalah pada tahun 1939 apabila Perang Dunia Kedua telah membangkitkan semula industri tempatan.

Antara semua program dan institusi the New Deal (program pemulihan Roosevelt) yang paling banyak membantu adalah Tennessee Valley Authority (TVA), yang membina empangan-empangan dan projek-projek hidroelektrik untuk mengawal kadar banjir dan membekalkan tenaga elektrik kepada Lembah Tennessee. Dan kita tidak boleh lupa dengan Works Project Administration (WPA) yang membekalkan program kerja tetap; dengan jayanya memberi pekerjaan kepada 8.5 juta rakyat daripada 1935 sehingga 1943.

Dengan kepintaran Franklin D. Roosevelt ini, Amerika Syarikat sudah mula kembali ke jalan pemulihan apabila ekonomi berkembang selama tiga tahun, dan KDNK sebenar berkembang pada purata 9% setahun. Tetapi pada tahun 1937, sebuah kemelesetan kembali membadai Amerika Syarikat oleh kerana keputusan Federal Reserve untuk menaikkan keperluan wang di rizab. Ekonomi kembali ke jalan pemulihan pada tahun 1938.

Sebenarnya, Kemelesetan Besar ini bukan sahaja memberi impak dari segi ekonomi, tetapi sekaligus mengganggu perhubungan-perhubungan antarabangsa sekali. Kemeseletan Besar inilah yang telah mendorong kepada kebangkitan-kebangkitan gerakan politik berhaluan kanan yang ekstrim (far-right) di Eropah, terutamanya rejim Nazi yang dipimpin oleh Adolf Hitler di Jerman.

Tindakan Adolf Hitler dalam konteks keganasan telah meledakkan sebuah peperangan di kawasan Eropah pada tahun 1939, dan WPA telah bertindak untuk mengukuhkan infrastruktur-infrastuktur ketenteraan walaupun Amerika Syarikat telah kekal dengan kedudukan neutral.

Presiden Roosevelt mengambil keputusan untuk membantu Britain dan Perancis (bersekutu sekali dengan Kesatuan Republik Sosialis Soviet (USSR)) untuk menyekat kemaraan Jerman dan Kuasa-Kuasa Paksi. Akibatnya, tindakan ini telah menaikkan pembuatan barangan pertahanan dan ketenteraan, membentuk peluang pekerjaan di sektor swasta dengan banyaknya.

Serangan Jepun di Pearl Harbor pada December 1941 telah menyebabkan Amerika Syarikat untuk mengisytiharkan perang , dan pada masa itu, kilang-kilang di Amerika Syarikat telah kembali beroperasi secara penuh. Dengan kelebihan ini, kadar pengangguran telah menyusut berbanding angka asal pra-Kemelesetan.

Apabila Kemelesetan Besar membadai, Amerika Syarikat merupakan satu-satunya negara industri yang tidak mempunyai sebarang insuran pengangguran dan jaminan sosial. Pada tahun 1935, Kongres telah membentuk Social Security Act; buat kali pertamanya ia memberi bekalan kepada rakyat yang menganggur, mempunyai kecacatan dan juga pencen kepada rakyat berusia tua.


Telur Sempurna Berusia 1700 Tahun Ditemui Di Sebuah Tapk Arkeologi Rom

Ahli-ahli arkeologi di Britain telah melakukan satu penemuan yang sangat jarang, namun sangat signifikan. Mereka berhasil menjumpai sebiji telur yang masih lengkap, berusia kira-kira 1700 tahun dan berasal dari zaman pemerintahan Empayar Rom. Ia merupakan satu-satunya telur sempurna dari era tersebut yang pernah ditemui di Kepulauan British. Penemuan jarang ini dianggap penting memandangkan ia memberikan kefahaman yang lebih mendalam tentang kepercayaan dan amalan ritual masyarakat Rom-Britain.

Penemuan ini dilakukan oleh Oxford Archaeology yang menjalankan penyelidikan di tapak pembangunan perumahan dan komuniti Berryfields yang terletak berhampiran Aylesbury, Buckinghamshire. Penyelidikan tersebut telah dijalankan selama sembilan tahun. Di tapak ini, mereka menemui sebuah “petempatan Zaman Besi pertengahan dan kawasan pertanian terpencil yang diperkirakan oleh ahli-ahli arkeologis sebagai petempatan Fleet Marston”, menurut Oxford Archaeology. Tapak ini terletak berhampiran sebuah jalan raya besar dan suatu masa dahulu, ia merupakan sebuah pusat perdagangan, pentadbiran dan pertanian yang penting.

TELUR DITEMUI DI SEBUAH BANDAR ROM

Sepanjang bertahun-tahun lamanya melakukan penyelidikan, para arkeologis berhasil menemukan banyak artifak yang mengagumkan, yang usianya menjangkau kurun pertama hingga kurun ke-4 Masehi, tempoh di mana tapak tersebut mula ditinggalkan. Antara barangan yang ditemui ini termasuklah syiling, tembikar dan barangan logam. Daily Mail melaporkan bahawa kesemua barangan ini memberikan maklumat yang lebih mendalam berkenaan “petempatan Fleet Marston yang sebelum ini hanya difahami menerusi penemuan tidak sengaja”.

Ahli-ahli arkeologi yang menjalankan penyelidikan di kawasan ini, yang agak berlopak dengan air, bertembung dengan sejumlah mendapan di sebuah lubang atau tapak yang diekskavasi. Barangan di sini kebanyakannya bersifat organik, justeru banyak yang telah hancur seiring peredaran masa. Antara barangan yang ditemui itu termasuklah kasut-kasut kulit, barangan kayu dan bakul rotan yang mungkin pernah digunakan untuk mengisi roti.

Tinggalan sebatang pokok dan timbunan kayu dari sebuah jambatan turut ditemui di sana. Edward Biddulph dari Oxford Archaeology menyatakan bahawa ‘lubang atau tapak arkeologi tersebut berkeadaan berlecak dan hal ini membantu dalam memelihara kebanyakan artifak organik yang tersembunyi di dalamnya,” lapor BBC.

Antara barangan organik yang ditemui adalah empat biji telur, yang dimaklumkan ia adalah telur ayam. Kesemua telur ini ditemui dalam keadaan sempurna. Namun, ketika ia dipindahkan, tiga daripadanya telah pecah memandangkan keadaannya yang sangat rapuh. Telur-telur yang pecah itu mengeluarkan bau yang sangat busuk. Keadaan ini tidaklah menghairankan memandangkan usianya yang sudah terlalu tua.

TELUR-TELUR AYAM DARI ZAMAN EMPAYAR ROM

Namun, salah satu telur itu berjaya dipindahkan dengan selamat setelah diusahakan dengan penuh teliti dan cermat. Telur-telur ini dianggap penting memandangkan ia adalah satu-satunya kumpulan telur yang ditemui, sebelum ini di Britain, terutamanya dari tapak-tapak era Rom.

TELUR PURBA DI PERIGI HAJAT ERA ROM

Ahli-ahli arkelogi berupaya menemukan satu-satunya telur ayam yang berkeadaan sempurna dari zaman Rom-Britain. Menemukan telur lengkap dari zaman lalu merupakan suatu perkara yang sanat sukar. Justeru, penemuan telur berusia 1700 tahun ini sangat mengagumkan. BBC melaporkan bahawa Biddulph menyatakan bahawa penemuan telur sempurna dan barangan organik lain itu sebagai sesuatu ‘yang menjangkaui jangkaan’.

Untuk memahami mengapa telur-telur ini dan juga barangan lain boleh berada begitu sahaja di tanah (tanpa disimpan dengan baik), kita terlebih dahulu perlu memahami di kawasan mana ia ditemui. Tapak tersebut diyakini pada suatu masa dahulu merupakan sebuah lubang yang dipenuhi air, yang mungkin memiliki fungsi yang sama seperti perigi hajat, di mana orang ramai akan mencampakkan barangan ke dalam lubang tersebut untuk memanjatkan hajat ataupun doa. Sebuah cermin Rom dan beberapa buah periuk turut ditemui di lokasi itu, bersama barangan organik lain.

Terdapat juga kemungkinan bahawa telur-telur dan bakul rotan yang ditemui itu merupakan makanan sembah korban yang diberikan kepada si mati, yang mungkin diutarakan sesudah selesainya upacara pengebumian. Perbuatan ini merupakan satu kelaziman dalam adat pengebumian di era klasik. Telur adalah satu simbolik yang tinggi, di mana masyarakat purba dan “dalam masyarakat Rom sendiri, telur dipercayai sebagai simbol kesuburan dan kelahiran semula”, menurut Daily Mail.

Kerja-kerja ekskavasi ini didanai oleh syarikat pembinaan Berryfield Consortium. Galian tersebut selesai dilakukan pada tahun 2016 dan sepanjang tiga tahun yang lalu, para penyelidik melakukan penganalisaan ke atas sejumlah penemuan secara teliti dan cermat. Sebuah monograf yang “merincikan hasil-hasil kerja lapangan dan analisis bagi sejumlah besar artifak dan bukti lapangan,” telah pun disiarkan pada tahun ini, lapor Oxford Archaeology.Telur-telur ini dikaitkan secara khusus dengan Dewa Mercury dari Rom, dan Mithra dari Parsi. Telur-telur ini berkemungkinan diletakkan di dalam lubang berair tersebut untuk mendapatkan bantuan daripada salah satu dewa itu.

TERJEMAHAN:

Ed Whelan. (6 Disember 2019). 1700-year-old Intact Egg Found at Roman Site. Ancient Origins. https://www.ancient-origins.net/news-history-archaeology/roman-era-egg-0012961


Kito Aya – Diari Sedekad Perjalanan Kehidupan

“Ikeuchi Aya”, pasti ada di antara kita yang pernah dengar nama itu jika pernah mengikuti drama negara matahari terbit Jepun yang bertajuk “1 Litre Of Tears”. Drama yang pernah ditayangkan di Malaysia sekitar tahun 2007 itu mengisahkan tentang seorang remaja perempuan yang disahkan menghidapi sebuah penyakit. Drama dan nama tersebut adalah ilham daripada kisah sebenar seorang pesakit yang bernama Kito Aya. Gadis yang lahir pada tahun 1962 telah merakamkan segala kehidupannya  di dalam diari.

Ulasan terjemahan diari Aya (1976-1977): Aya diuji dengan kematian anjing peliharaannya iaitu Mary; ia mati setelah lehernya digigit anjing jirannya yang garang iaitu Tiger. Walaupun sedih dengan kematiannya, beliau dapat meneruskan kehidupan serta memulakan kehidupan yang baharu di rumah baharu.

Ulasan terjemahan diari Aya (1977-1978): Berat badan Aya mula menyusut, dia menganggap berpunca daripada semua kerja rumah dan tugasan kajian individu. Beliau berbuat tugasan itu sehingga terlupa waktu makan. Seperti hari biasa, Aya keluar dari rumah untuk ke sekolah. Lebih kurang 100 meter dari rumah, secara tiba-tiba Aya jatuh. Darah mengalir dari kawasan dagu. Pada masa ini, Aya perasan yang badannya tidak mampu bergerak sebagaimana keinginannya tetapi disalah anggap sebagai sikap malas.

Ulasan terjemahan diari Aya (1978-1979): Shioka membelikan kerusi roda untuk anaknya Aya. Kerusi roda itu bergerak menggunakan bateri. Aya gembira kerana mampu bergerak dengan bebas.

Ulasan terjemahan diari Aya (1979-1980): Walaupun memiliki kerusi roda berkuasa bateri, pergerakkannya tetap sukar. Hal ini kerana, tangannya tidak mampu bergerak sebagaimana keinginannya. Aya terjatuh di bilik air. Dia tidak lagi mampu menyeimbangkan badannya. Dia mula ketakutan kerana dia mungkin tidak mampu hidup sehingga umur 42 tahun, sebaya dengan usia ibunya. Dia mula mengalami kesukaran untuk membuat bunyi ma, wa, ba dan nn. Mulutnya mampu membentuk bunyi tersebut, tetapi tidak mampu menghasilkan bunyinya. Pada masa ini, masalah pertuturan semakin ketara.

Ulasan terjemahan diari Aya (1980-1981): Aya kerap jatuh. Dia jatuh hanya sebab nak menutup suis lampu. Maknya berkata dia tidak mampu berkerja dengan senang jika Aya kerap jatuh.

Ulasan terjemahan diari Aya (1981-1982): Doktor yang merawatnya iaitu Dr. Yamamoto telah memberitahunya bahawa penyakit yang Aya hadapi tidak akan sembuh. Walaubagaimanapun, Aya tetap melawan sakitnya. Aya berasa bersalah sebab menjadi punca peralihan perhatian ibu bapanya berbanding ke arah adik-beradiknya yang lain. Aya berpindah bilik dari tingkat 2 ke tingkat bawah, bilik yang terdekat dengan dapur, tandas dan tempat mandi. Bilik itu turut mengadap kawasan koridor di mana ahli keluarganya kerap melalui kawasan itu.

Ulasan terjemahan diari Aya (1982-1983): Setiap kali hendak ke tandas, sama ada ibunya Shioka ataupun adik perempuannya, Ako akan membukakan pakaiannya lalu mendudukannya di tempat yang sepatutnya. Mereka berdua akan menunggu Aya di luar tandas sehingga urusannya selesai. Satu hari, dia berasa terhuyung-hayang lalu terjatuh sehingga menyebabkan luka. Doktor mengatakan tekanan darahnya rendah.

Ulasan terjemahan diari Aya (1983-1984): Keadaannya semakin parah. Aya semakin sukar untuk menulis, namun kesukarannya tidak menghalang Aya untuk terus menulis diari. Pada hari itu, dia langsung tidak mampu untuk menulis. Aya terpaksa keluar dari sekolahnya kerana  telah menyusahkan kawannya. Dia mendaftarkan dirinya di sekolah untuk orang Kelainan Upaya.

Aya bertanya dengan doktor sama ada dia boleh berkahwin. Jawapan doktor yang jujur dan kejam menyebabkan Aya berlinangan air mata. Jika Aya hendak berkahwin, dia perlu mencari seseorang yang mampu menerimanya seadanya.

Kawan-kawan yang melawat Aya di hospital beransur kurang. Kebanyakkan masa, Aya bersendirian. Kematian rakan pesakit telah menyebabkan Aya berasa murung.

Ulasan diari daripada ibu kepada Aya iaitu Shioka: Menurutnya, Aya telah mengalami koma. Walaupun, telah berhenti bernafas tetapi jantungnya masih berdenyut. Tekanan darahnya semakin menurun, denyutan jantungnya semakin menurun. Aya yang tengah koma telah dikelilingi oleh semua ahli keluarganya. Sekitar waktu tengah malam, mereka memainkan muzik klasik dengan menggunakan kaset radio dengan perlahan supaya tidak mengganggu pesakit lain. Tanda riak pada elektrokardiogram telah menjadi garis datar.

Doktor telah mengesahkan bahasa Aya telah meninggal dunia.

Kata-kata Aya sebelum meninggal dunia masih terngiang di kepala Shioka. “”Akan sangat menyenangkan untuk pergi seperti tertidur di permaidani bunga yang indah sambil mendengarkan muzik kesukaanku.”

Itu adalah antara petikan daripada diari Kito Aya. Dia meninggal dunia pada usia 25 tahun 10 bulan. Banyak pengajaran yang boleh didapati dalam kehidupan Aya. Antaranya ialah, menghargai keluarga. Keluarga akan bersama kita sehingga akhir hayat. Jadi berbuat baiklah dengan mereka. Selain itu, kita perlulah menghargai kehidupan kita dan sentiasa berfikiran positif agar hidup tenang.

Pada pendapat anda, apakah diari Aya memberikan kesan kepada anda? Apakah kesannya? Sila nyatakan pada ruangan komen di bawah.

Artikel disumbangkan oleh Ahmad Fitry Untuk The Patriots.


Maria Manado Merentas Waktu Di Bollywood

Sebelum Seniman Ibrahim Pendek berlakon untuk produksi HOLLYWOOD (1962), Seniman Jins & Seniwati Saadiah untuk produksi HONG KONG (1965), Seniwati Maria Manado terlebih dahulu mencatat sejarah sebagai BINTANG MELAYU PERTAMA berlakon untuk produksi BOLLYWOOD melalui filem SINGAPORE (1960).

Filem thriller yang
dibintangi oleh Shammi Kapoor, Padmini, Shashikala, Agha, K. N. Singh, Madan
Puri, Helen dan Maria Menado. Pengarah filem – Shakti Samanta. Terbitan bersama
Indo-Malaya Productions, merupakan salah satu filem Bollywood yang pertama
menjalani pengambaran di luar India.

Sinopsis:

Shyam (Shammi Kapoor) –
seorang usahawan India yang datang ke Singapura untuk menyiasat tentang misteri
kehilangan Pengurus ladang getah milik keluarganya.

Didalam pesawat dari
Mumbai ke Singapura; beliau berkenalan dengan Maria Wango, (Maria Manado)
seorang wanita dari Singapura yang sering ke Mumbai atas urusan perniagaan
ayahnya.

Sepanjang di Singapura, Shyam & Maria terus berhubung sehingga menjalin cinta. Shyam pada mulanya hanya menyiasat kehilangan pengurus, kemudian semakin lama semakin terungkai dengan bukti penyelewengan akaun syarikat, serta menjumpai peta yang menunjuk lokasi harta didalam ladang getah tersebut sehingga membawa Shayam bersemuka dengan penjenayah tersebut.

5 Fakta Maria Manado dalam filem Singapore:

1. Maria Manado satu
satunya Bintang Filem Melayu yang pernah berlakon bersama Dinasti Keluarga
Kapoor – Shammi Kapoor.

2. Filem yang berdurasi
155 minit ini, Seniwati Maria bertutur 90% dalam bahasa Hindi dimana menurut
Seniwati Maria, beliau memerlukan 2 minggu untuk menghafal skrip sepenuhnya.

3. Satu-satunya bintang filem Melayu yang menggunakan suara legenda Lata Mangeskhar, untuk babak menyanyi – lagu “Dekhoji Dekho”. https://youtu.be/rTibP91VVAg

4. Lagu ‘Rasa Sayang’
diubah dengan memasukkan elemen Hindi berjudul ‘Rasa Sayang Re’ – digubah oleh
Mohd. Rafi & Lata Mangeskhar : Youtube https://youtu.be/l6EBUqJAB_I

5. Selain berbahasa
Hindi, Maria menari dan berlakon babak aksi : tembak menembak, diatas bot,
serta hampir ditolak keluar Helikopter. Tak padan berkebaya ketat! Sememangnya
melangkaui masa sebagai watak wanita Melayu ketika itu.

RUJUKAN:

Filem Klasik Malaysia – Mustafar AR

Kohli, Suresh (22 May
2011).- “Singapore(1960)”. The Hindu.

Temubual Repair Gambar
Lama bersama Seniwati Maria Manado, 2018.

Filem ini sudah berada di
pautan Netflix berjudul SINGAPORE. https://bit.ly/2JmD0sn

Era Azman

Repair Gambar Lama


Detik-Detik Terakhir Presiden JFK

John F. Kennedy sebenarnya bukan seorang pemimpin yang begitu hebat pun. Tetapi hari ini beliau diagung-agungkan seolah-olah pentadbiran 1,000 harinya sememangnya sempurna.

Dari segi meluluskan akta baru, tidak banyak berjaya dibuat. Isu diplomasi bersama Cuba dan Kesatuan Soviet pun berpunca daripada kesalahan Kennedy sendiri (tetapi entah kenapa Kennedy dipuji).

Malah pep3r4ngan di Vietnam pun berpunca sebab beliau juga (Grier, 2013). Belum lagi pasal isu peribadinya dengan dakwaan ada perempuan simpanan.

Populariti Kennedy dirangsangkan oleh kerana semangat dalam jiwanya. Beliau tidak perlu White House untuk menjadi popular.

Beliau sememangnya popular; kalau tidak, bagaimana mungkin Kennedy boleh tewaskan Richard Nixon yang menjadi Naib Presiden pada Dwight D. Eisenhower.

Kennedy pula masih muda dan berkarisma dalam menyampaikan hujah tanpa ayat-ayat bombastik. Jadi inilah wajah yang mengimarahkan harapan, tambah pula dengan seorang isteri anggun, jelita dan berdwibahasa.

Tetapi punca sebenar yang memasyhurkan Kennedy buat selamanya berlaku pada 21 November 1963 (Grier, 2013).

Hari terakhir Kennedy di pejabat seolah-olah normal saja. Beliau ingin menambahkan lagi usaha Amerika Syarikat untuk menerokai angkasa.

Pentadbiran beliau mengharamkan pengeksportan s3nj4t4 ke Indonesia oleh kerana kemelut diplomatik antara Sukarno dengan Tunku Abdul Rahman.

Dan Kennedy dijadualkan akan memberi anugerah Enrico kepada Dr. Robert Oppenheimer iaitu sebanyak AS$50,000.

Keesokannya, semua media cetak Amerika Syarikat mempunyai muka depan tergempar.

Sabtu biasanya hari pekerja tidur lambat dan bangun lewat. Tetapi Kennedy pula ditidurkan buat selamanya untuk tidak bangun lagi.

Naib Presiden Lyndon B. Johnson mengangkat sumpah di dalam sebuah pesawat untuk mengambil alih.

Texas iaitu negeri dimana Kennedy dibvnvh menggesa semua orang bersatu. Pihak haluan kiri dituduh bertanggungjawab. Semua artikel buat beberapa mukasurat besar akhbar bercerita pasal Kennedy, Kennedy dan Kennedy.

Dua hari seleps Kennedy dibvnvh, Amerika Syarikat masih lagi bergolak. Johnson bertemu dengan Harry S. Truman dan Eisenhower di White House dengan langit kelam dan kelabu meratapi.

Pihak polis bergegas untuk menyiasat dan mendapati memang Lee Harvey Oswald bertanggungjawab.

Tetapi kalau didapati bersalah pun tiada makna, kerana Kennedy takkan kembali. Jasad beliau diterbangkan ke White House sebelum majlis peng3bum1an yang dilangsungkan selama tiga hari.

Pada hari ketiga, balu dan anak Kennedy melutut di sebuah keranda rasmi yang ditutup dengan bendera Amerika Syarikat.

Muka mereka kelihatan sugul, begitu juga dengan jutaan penyokong dalam kalangan rakyat yang tidak meredhai perbuatan Oswald.

Salah seorang daripada penyokong kental ini mengambil tindakan melulu. Ketika Oswald berjalan di koridor l0k4p, seorang pemilik kelab malam bernama Jack Ruby melepaskan satu d4s t3mb4k4n jarak terlalu dekat yang menembusi rusuk, jantung, hati, limpa, perut dan ginjal Oswald.

Hari terakhir Oswald.

Oswald mengerang dalam kes4k1tan sambil mengg3lvpur di laluan konkrit. Berikut ialah videonya:

Dan Oswald diisytiharkan men1ngg4l dunia di hospital sama yang mengisytiharkan kem4t1an Kennedy.

Malah pembvnvhan Oswald turut disaksikan jutaan orang oleh kerana siaran televisyen pihak media.

Hanya dengan sebutir pelvrv, Ruby telah menyebabkan ramai berprasangka bahawa pembvnvhan Kennedy (dan kemudian Oswald) ialah sebahagian daripada satu jalinan konspirasi rumit yang tidak langsung mempunyai asas untuk dibuktikan.

Tetapi tindakan Oswald telah menyebabkan seluruh negeri New York bertukar hitam, dengan orang begitu ramai berpakaian warna tersebut.

Seperti ditulis New York Times, negeri tersebut seolah-olah menjadi sebuah gereja besar tanpa dinding dan bumbung. Kennedy pun dis3m4dikan di Arlington, New York, dalam sebuah majlis dihadiri ramai pemimpin luar negara.

Johnson menyambung mandat Kennedy, membentangkan belanjawan bagi tahun yang sangat gila.

Populariti Kennedy dan Johnson telah memberikan kemenangan mudah buat Parti Demokratik dalam pilihan raya seterusnya. Tetapi sehingga hari ini, pembvnvhan Kennedy dianggap suatu jen4y4h terancang.

RUJUKAN:

Grier, P. (2013, November 6). Would John F. Kennedy have pulled US out of Vietnam? The Christian Science Monitor.

Grier, P. (2013, November 21). Why is John F. Kennedy still so popular? The Christian Science Monitor.


Covid-19 Akhirnya Kembali Semula Ke Wuhan, China

Nama Wuhan akan sentiasa terpahat dalam lembaran sejarah sebagai punca penularan atau mangsa keadaan. Bagi sesetengah pihak, inilah bandar yang mencetuskan krisis kemanusiaan dunia.

Walau bagaimanapun, ada banyak bukti sekarang mengukuhkan pendapat bahawa COVID-19 dibawa ke Wuhan daripada bandar lain (The Straits Times, 2020). Apa-apa pun ceritanya masih sama: COVID-19 merebak ke seluruh dunia dengan pusat pertamanya adalah Wuhan.

Bimbang dengan perkembangan luar biasa ini, Beijing pantas mengisytiharkan perintah berkurung tegas selama 76 hari.

Dalam tempoh ini, kerajaan melancarkan program pencegahan seperti kewajiban pelitup muka, penjejakan kontak dan ujian agresif, tidak lupa juga pada penjarakan fizikal dan pengehadan majlis keramaian tidak kira agama atau budaya.

Semua teknik ini ternyata membuahkan hasil, bukan saja memutuskan rantaian kebolehjangkitan tetapi memancung 30 ledakan kluster di Wuhan (Pinghui, 2020).

Jadi kembalinya COVID-19 ke Wuhan adalah perkara biasa. Apa yang berlaku di Wuhan sepatutnya dianggap suatu perkara biasa.

Cuma ada perkara yang berbeza dalam penularan COVID-19 yang sekarang mencetuskan kebimbangan baru di Wuhan.

Pertama sekali, 30 kluster yang berlaku sebelum ini adalah daripada varian induk. Penularan terkini pula bervarian delta, yang lebih mencelakakan. Dugaan lama nampaknya telah kembali ke Wuhan dengan jenis yang lebih ganas (AFP, 2021).

Perkembangan ini sebenarnya penting untuk diambil tahu. Jumlah kumulatif di seluruh China cuma dalam lingkungan 400 kes sahaja.

Kalau guna naratif dulu, memang dikira dahsyat gila-gila. Naratif sekarang membuat angka itu dipandang sebelah mata saja. Namun ada benda yang serba tidak kena dengan Wuhan sekarang. Ramai sedang mengalami “pandemic fatigue”, sekalipun mereka berkurung selama 76 hari sahaja.

“Pandemic fatigue” adalah situasi yang mana orang ramai sudah tidak mampu bertahan hidup dalam norma baru, senang kata. Cuba bandingkan semangat luar biasa pada awal pandemik dengan komitmen sekarang. Ramai sudah bosan, lagi muak. Apabila situasi ini menjadi kronik, memang akan jadi punca ledakan kluster baru.

Pada ambang Aidiladha demikian hari, ramai pakat lari balik Kelantan (Rohana, 2021). Banyak kenderaan diarah patah balik (Fazlina, 2021). Walhal mereka tahu keadaan sekarang. Itulah petanda “pandemic fatigue”, apabila arahan jelas pun habis dilanggarnya.

Dan sekarang Kelantan menerima bala besar sebagai negeri paling tinggi dari segi kadar kebolehjangkitan (Hidayah, 2021), dengan jumlah pesakit dalam kalangan bayi dan kanak-kanak melambung 30 peratus (Rohana, 2021).

Bayangkan. Angkara “pandemic fatigue”, Kelantan terpaksa menanggung bala. Wuhan sedang berdepan dengan risiko sama. Kerana “pandemic fatigue” sudah membelenggu bandar tersebut (Cortez & Lyu, 2021).

Satu-satunya cahaya yang menerangi kegelapan Wuhan adalah kadar imunisasi China yang sudah mencapai imuniti 60 peratus. Dan Beijing enggan mengambil langkah mudah dalam menangani penularan ini. China sekarang ini akan menjalani ujian saringan besar-besaran pada semua penduduk Wuhan, yang diwajibkan berkurung dan elak berkumpul (Lee, 2021).

China tahu langkah pencegahan terlalu agresif boleh menjejaskan ekonomi negara. Walau bagaimanapun, China juga tahu yang ekonomi boleh terjejas jauh lebih teruk andainya COVID-19 dibiar merebak tanpa kawalan. Sebab itulah mereka akan memastikan COVID-19 dicegah sehabis-habisnya.

Varian Delta adalah jenis yang mudah menular. Penerima vaksin masih boleh dijangkiti, cuma dengan kadar lebih rendah dengan tahap morbiditi bergejala ringan sahaja. Mungkin ini adalah satu benda yang harus disyukuri semua.

Kerana Delta menular pada ketika dunia sudah dilindungi rahmat kesihatan iaitu imuniti vaksin. Andainya Delta menular tahun lalu ketika Pfizer, Sinovac dan Astra-Zeneca sedang berhempas pulas, tentu sekali angka kematian akan melambung jauh lebih tinggi.

RUJUKAN:

AFP. (2021, Ogos 3). China’s Wuhan to test ‘all residents’ as Covid returns. NST.

Cortez, M., & Lyu, D. (2021, Ogos 4). Covid-19 Is Back in Wuhan. Bloomberg.

Fazlina, R. (2021, Julai 19). 55 kenderaan cuba masuk Kelantan diarah patah balik. Harian Metro.

Hidayah, B. (2021, Ogos 4). Covid-19: 35 kluster baharu, Kelantan catat Rt tertinggi. Harian Metro.

Lee, Y. (2021, Ogos 4). F rom Beijing to Wuhan, China orders mass testing and restrictions as Covid cases rise. CNBC.

Pinghui, Z. (2020, April 26). Wuhan declared free of Covid-19 as last patients leave hospital after months-long struggle against coronavirus. South China Morning Post.

Rohana, N. (2021, Julai 16). Ramai mula balik ke Kelantan hari ini. Kosmo.

Rohana, N. (2021, Ogos 4). Covid-19: Pesakit kanak-kanak, bayi naik 30% di Kelantan. Utusan.

The Straits Times. (2020, Ogos 6). WHO: Wuhan may not be place where coronavirus crossed into humans.


Persamaan Antara Kisah Hidup Maharaja Heracles Rom Dan Rasulullah S.A.W

Membaca kisah Heraclius/Heracles, maharaja Byzantine atau “Rom Timur” dari tahun 610-641. Rupa-rupanya riwayat hidupnya banyak persamaan dengan Rasulullah s.a.w. Seolah-olah terdapat “parallel lives” antara mereka.

Dari tahun 602-628, berlaku pe.rang di antara Byzantine (Rom) dan Parsi, dua kuasa terbesar. Pada peringkat awal, Rom dalam keadaan kekalahan.

Tahun 610, Heraclius menaiki takhta maharaja. Pada tahun itu juga Rasulullah menerima wahyu pertama.

Tahun 613, Heraclius melantik diri sebagai panglima, menggalas tanggungjawab menentang tentera Parsi. Pada tahun yang sama, Rasulullah mula berdakwah secara terbuka. Mereka mengalami rintangan demi rintangan.

Tahun 619, Heraclius telah kehilangan Syria, Mesir dan Jerusalem. Semangat moralnya berada di tahap terendah. Tahun 619 juga merupakan Tahun Berduka (Amul Huzni) Rasulullah, dengan kehilangan isterinya Khadijah dan bapa saudaranya Abu Talib yang merupakan tulang belakang Baginda selama ini.

Kemudian, berlaku turning point dalam perjuangan Heraclius dan Rasulullah.

Tahun 622, Heraclius mengubah strategi dari bertahan di dalam kota Constantinople kepada melancarkan counter-offensive di luar Constantinople, dengan itu Rom mencapai kemenangan pertama ke atas Parsi. Pada tahun yang sama, Rasulullah dan Muslimin berhijrah dari Mekah ke Madinah, membuka bab baru dalam perkembangan Islam.

Tahun 627, Heraclius mencapai kemenangan muktamad ke atas Parsi dalam Pertempuran Nineveh. Pe.rang Khandaq juga berlaku pada tahun yang sama. Muslimin mencapai kemenangan muktamad ke atas pasukan Al-Ahzab Quraisy dan Bani Nadir.

Tahun 628, Parsi akhirnya berdamai dengan Rom. Tahun yang sama, Quraisy memeterai Perjanjian Hudaibiyah dengan kaum Muslimin.

Tahun 630, Heraclius memasuki Jerusalem sebagai pemenang dan mengembalikan salib True Cross yang dirampas oleh Parsi. Pada tahun 630 (20 Ramadan 8 Hijrah), Rasulullah menakluki Mekah tanpa pertempuran darah dan menyucikan Kaabah.

Masing-masing berjuang selama 20 tahun untuk merasai kemanisan kemenangan.

“Dan pada ketika berlakunya (kemenangan Rom) itu, orang-orang yang beriman akan bergembira. Dengan kemenangan yang diberi Allah. Ia memberi kemenangan kepada sesiapa yang dikehendaki-Nya, dan Dia lah jua yang Maha Kuasa, lagi Maha Mengasihani.” (Surah Ar-Rum, Ayat 4-5)

Kalau anda berminat dengan sejarah Rom, kami nak cadangkan buku terbaru kami, KITAB TAMADUN ROM untuk pembelian anda. di webstore kami: https://bit.ly/pratempahktmktr